ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ - Απολογισμός στις 31 Δεκεμβρίου 2003 όσον αφορά το σχέδιο δράσης 2001 της Επιτροπής

ΠΙΝΑΚΑΣ ΠΕΡΙΕΧΟΜΕΝΩΝ

ΕΙΣΑΓΩΓΗ

Απολογισμός στις 31 Δεκεμβρίου 2003 όσον αφορά το σχέδιο δράσης 2001 της Επιτροπής κατόπιν των συστάσεων του Ελεγκτικού Συνεδρίου που περιλαμβάνονται στην ετήσια έκθεσή του σχετικά με το οικονομικό έτος 2001

Ίδιοι πόροι

Κοινή Γεωργική Πολιτική

Διαρθρωτικές ενέργειες

Εσωτερικές πολιτικές

Εξωτερικές δράσεις

Διεύρυνση

Διοικητικές δαπάνες

Χρηματοδοτικά μέσα

Δράσεις που απορρέουν από τη δήλωση αξιοπιστίας (Das 2001)

Ευρωπαϊκό Ταμείο Ανάπτυξης (ΕΤΑ)

Ευρωπαϊκή Κοινότητα Άνθρακος και Χάλυβα (EΚΑΧ)

ΕΙΣΑΓΩΓΗ

Κατά την τελευταία διαδικασία απαλλαγής τόσο το Συμβούλιο όσο και το Ευρωπαϊκό Κοινοβούλιο ζήτησαν από την Επιτροπή να αναλάβει δράση με βάση τις συστάσεις που διατυπώθηκαν από το Ελεγκτικό Συνέδριο και εκδήλωσαν το ενδιαφέρον τους να παρακολουθήσουν τις υποχρεώσεις που αναλήφθηκαν από την Επιτροπή.

Στο πλαίσιο αυτό, η Επιτροπή εκπόνησε σχέδιο δράσης για το 2001 που περιλαμβάνει όλες τις απαντήσεις στις εν λόγω συστάσεις που διατύπωσε το Ελεγκτικό Συνέδριο στην ετήσια έκθεσή του 2001.

Μετά την πάροδο περιόδου μεγαλύτερης του ενός έτους από την παρουσίαση του εν λόγω σχεδίου, η Επιτροπή θεωρεί χρήσιμο να εκπονήσει μία πρώτη αξιολόγηση της εφαρμογής του εν λόγω σχεδίου δράσης 2001 και των επιτευγμάτων αυτού.

Το σχέδιο δράσης για το 2001 περιελάμβανε 94 συστάσεις που προκύπτουν από την ετήσια έκθεση του Ελεγκτικού Συνεδρίου, ορισμένες εκ των οποίων περιλαμβάνουν πολλές πτυχές ή συγκεκριμένα μέτρα προς υλοποίηση.

54 από τις 94 συστάσεις έχουν κλείσει (57%), δηλαδή δεν θα αποτελέσουν πλέον το αντικείμενο συμπληρωματικής δράσης εκ μέρους της Επιτροπής, ενώ 40 βρίσκονται στο στάδιο της εφαρμογής.

Μεταξύ των 54 συστάσεων που έχουν κλείσει μπορούν να γίνει διάκριση διαφορετικών περιπτώσεων. Για ποσοστό περίπου 44% των περιπτώσεων αυτών (24), η Επιτροπή θεώρησε ότι είτε δεν χρειάζεται να ληφθούν νέα μέτρα, είτε ότι είχε πλήρως τηρήσει τις ισχύουσες κανονιστικές ρυθμίσεις. Για το υπόλοιπο 55% των περιπτώσεων (30 συστάσεις), η Επιτροπή θεωρεί ότι έλαβε μέτρα που λαμβάνουν υπόψη την κριτική και τις υποδείξεις του Συνεδρίου.

Η εκτέλεση των τελευταίων αυτών δράσεων καλύπτει την πλειοψηφία των τομέων των δημοσιονομικών προοπτικών και, με εξαίρεση τα μέτρα που συνδέονται με ειδικές περιπτώσεις, οι εν λόγω δράσεις μπορούν να ταξινομηθούν σε δύο κατηγορίες:

(i) Τροποποίηση ή προσαρμογή των κανονιστικών κειμένων: Στην κατηγορία αυτή υπάγεται ειδικότερα η πολιτική για την έρευνα μετά την έκδοση του έκτου προγράμματος πλαισίου το οποίο περιλαμβάνει διατάξεις που λαμβάνουν άμεσα υπόψη τις συστάσεις σχετικά με τις κυρώσεις που μπορούν να επιβληθούν στους αντισυμβαλλόμενους, τον καθορισμό των προτύπων συμβάσεων και τη διαδικασία είσπραξης. Πρέπει να σημειωθεί ωστόσο ότι το Συμβούλιο δεν συμφώνησε με όλες τις προτάσεις της Επιτροπής (ειδικότερα όσον αφορά τις επιλέξιμες δαπάνες), εμποδίζοντάς την έτσι να ολοκληρώσει όλες τις πρωτοβουλίες που αναλήφθηκαν σε απάντηση στην κριτική του Συνεδρίου.

Όσον αφορά την κοινή γεωργική πολιτική, ένας αντίστοιχα σημαντικός αριθμός συστάσεων κατέστη δυνατό να ληφθεί υπόψη στο πλαίσιο της μεταρρύθμισης της κοινής γεωργικής πολιτικής που αποφασίστηκε τον Ιούνιο του 2003. Πέραν από τις κύριες αυτές κανονιστικές προτάσεις, η Επιτροπή αναθεώρησε επίσης άλλες κανονιστικές διατάξεις, για παράδειγμα όσον αφορά τη διοικητική συνεργασία για τον πόρο ΦΠΑ.

(ii) Προσαρμογή και βελτίωση των εσωτερικών συστημάτων διαχείρισης, ελέγχου και εποπτείας και έναρξη διαδικασίας λογιστικών ελέγχων: Σε πολλές περιπτώσεις, η Επιτροπή επανεξέτασε τις διαδικασίες της ή ανέπτυξε νέα μέσα για να ανταποκριθεί στην κριτική που διατυπώθηκε εις βάρος της. Έλαβε για παράδειγμα ειδικά μέτρα για την εναρμόνιση της παρουσίασης των ετήσιων εκθέσεων των γενικών διευθυντών και για τη βελτίωση της λειτουργίας ορισμένων συστημάτων μηχανοργάνωσης (βάση δεδομένων CATS στον γεωργικό τομέα, βάση δεδομένων TEN-T για τις εσωτερικές πολιτικές). Αντίστοιχα, ελήφθησαν μέτρα αναδιοργάνωσης, όπως εκείνα που αφορούν την εκτέλεση του προγράμματος SAPARD ή τη χρηματοδότηση της Γραμματείας ΑΚΕ.

Κατά την ολοκλήρωση της πρώτης αυτής αξιολόγησης της εκτέλεσης του σχεδίου δράσης 2001, 40 συστάσεις βρίσκονταν ακόμη στο στάδιο της εκτέλεσης. Το γεγονός ότι οι εν λόγω συστάσεις δεν έχουν κλείσει δεν σημαίνει ότι η Επιτροπή δεν έχει ήδη αρχίσει να ενεργεί. Πράγματι, ορισμένες συστάσεις του Ελεγκτικού Συνεδρίου απαιτούν πολυετή δράση εκ μέρους της Επιτροπής. Στην κατηγορία αυτή υπάγονται για παράδειγμα ο εκσυγχρονισμός του λογιστικού συστήματος της Επιτροπής και η περαίωση προγραμμάτων στα οποία παρεμβαίνουν τα διαρθρωτικά ταμεία. Αυτός είναι ο λόγος για τον οποίο η έκθεση που θα υποβάλλει προσεχώς η Επιτροπή παρουσιάζει για κάθε μία από τις 40 εκκρεμούσες ακόμη συστάσεις απολογισμό προόδου στον οποίο παρουσιάζει τι έχει ήδη υλοποιηθεί και ποια συμπληρωματικά μέτρα εναπόκεινται να εφαρμοστούν.

Απολογισμός στις 31 Δεκεμβρίου 2003 όσον αφορά το σχέδιο δράσης 2001 της Επιτροπής κατόπιν των συστάσεων του Ελεγκτικού Συνεδρίου που περιλαμβάνονται στην ετήσια έκθεσή του σχετικά με το οικονομικό έτος 2001

Ίδιοι πόροι

1. Στα εισαγωγικά μέρη των οικονομικών καταστάσεων (τόμος ΙΙ, τεύχος 1 και τόμος IV) εμφανίζεται ένας πίνακας ιδιαίτερης σημασίας, που τιτλοφορείται "Αποτέλεσμα της εκτέλεσης του προϋπολογισμού". Στον πίνακα αυτό παραλείπονται πολλές ενδιαφέρουσες πληροφορίες, ενώ άλλα δεδομένα, όπως το υπόλοιπο του οικονομικού έτους, επαναλαμβάνονται περιττά σε άλλο σημείο.

Το Ελεγκτικό Συνέδριο θεωρεί επίσης ότι το τμήμα "έσοδα" των οικονομικών καταστάσεων (εκτέλεση του προϋπολογισμού, τόμος ΙΙ, τεύχος 1) πρέπει επίσης να καταστεί σαφέστερο, τόσο όσον αφορά τη δομή, όσο και το περιεχόμενό του. Συγκεκριμένα, πρέπει να τηρούνται τα λεπτομερή κονδύλια του προϋπολογισμού, να κωδικοποιηθούν οι τίτλοι, να χρησιμοποιείται η κανονιστική ορολογία, να παρουσιάζονται παράλληλα οι προβλέψεις και η εκτέλεση των εσόδων και, γενικότερα, να εξασφαλιστεί η εναρμόνιση μεταξύ των διαφόρων μερών του λογαριασμού διαχείρισης, καθώς και με το γενικό προϋπολογισμό.

(1.17./1.18)

Απάντηση της Επιτροπής:

Η Επιτροπή θέτει σε εφαρμογή την εν λόγω σύσταση.

Στον τόμο I για το έτος 2002, η Επιτροπή βελτίωσε σημαντικά την παρουσίαση της εκτέλεσης όσον αφορά τα έσοδα και τις δαπάνες καθώς και τη σύνδεση με τον πίνακα που αφορά το αποτέλεσμα της εκτέλεσης. Ο πίνακας των εσόδων περιλαμβάνει σήμερα στοιχεία που αφορούν την εκτέλεση κατά το έτος ν-1 (σε ξεχωριστό πίνακα) και τα ποσοστά της εκτέλεσης σε συνάρτηση με τον προϋπολογισμό

Η Επιτροπή έχει την πρόθεση να συνεχίσει τις προσπάθειες για την επίτευξη μεγαλύτερης διαφάνειας σύμφωνα με την επιθυμία του Συνεδρίου.

2. Το Ελεγκτικό Συνέδριο θεωρεί ότι τα πραγματικά στοιχεία των βάσεων υπολογισμού του ΦΠΑ και του ΑΕΠ που χρησίμευσαν για τον υπολογισμό των υπολοίπων και των προσαρμογών των υπολοίπων θα πρέπει να εγγράφονται στον λογαριασμό διαχείρισης, όπως εγγράφονται στο γενικό προϋπολογισμό τα αντίστοιχα στοιχεία προβλέψεων. Εξάλλου, θα πρέπει επίσης να παρουσιάζονται οι πράξεις υπολογισμού των εξόδων που βαρύνουν τα κράτη μέλη σε σχέση με τα υπόλοιπα.

Το Ελεγκτικό Συνέδριο θεωρεί ότι θα πρέπει να καταρτιστεί συγκεκριμένος πίνακας για τη διόρθωση υπέρ του ΗΒ, (κεφάλαια 15 και 35), όπου θα αναφέρονται οι ουσιαστικές πληροφορίες σχετικά με τα βασικά στοιχεία, καθώς και οι πράξεις υπολογισμού όπου βασίζεται το οριστικό ποσό της διόρθωσης υπέρ του ΗΒ και η χρηματοδότησή του. (Σημεία 1.19/1.20)

Απάντηση της Επιτροπής:

Η σύσταση έχει τεθεί σε εφαρμογή.

Από την απόδοση λογαριασμών για το έτος 2002, τα αναλυτικά στοιχεία για το εκτιμώμενο υπόλοιπο ΦΠΑ και ΑΕΠ αναφέρονται για κάθε κράτος μέλος και για κάθε οικονομικό έτος που αποτελεί το αντικείμενο διορθώσεων.

Οι πίνακες που περιλαμβάνουν τα βασικά στοιχεία για τον υπολογισμό των ποσών της διόρθωσης υπέρ του ΗΒ που έχουν εγγραφεί στον προϋπολογισμό για το εξεταζόμενο έτος έχουν περιληφθεί στους λογαριασμούς διαχείρισης αρχής γενομένης από τους λογαριασμούς για το έτος 2002.

3. Κάθε χρόνο, η Επιτροπή καταρτίζει έγγραφο εργασίας το οποίο επεξηγεί, με αρκετή λεπτομέρεια, τον τρόπο υπολογισμού και χρηματοδότησης της οριστικής διόρθωσης σχετικά με το οικονομικό έτος ν-4. Αυτό το επεξηγηματικό έγγραφο δεν αποτελεί μέρος της διαδικασίας του προϋπολογισμού για τον καθορισμό του ποσού της διόρθωσης υπέρ του ΗΒ και τη χρηματοδότησή του, αλλά κοινοποιείται μόνον στο Συμβούλιο για ενημέρωση, μετά την έγκριση του διορθωτικού και συμπληρωματικού προϋπολογισμού. Το 2001, το εν λόγω έγγραφο υποβλήθηκε στο Συμβούλιο στις 5 Σεπτεμβρίου, μετά την έγκριση του ΔΣΠ αριθ. 3/2001. Λαμβανομένης υπόψη της σπουδαιότητας του προαναφερθέντος εγγράφου, θα ήταν σκόπιμο να τίθεται, σε εύθετο χρόνο, στη διάθεση των δύο τμημάτων της αρμόδιας για τον προϋπολογισμό αρχής.

Λαμβανομένου υπόψη του περιορισμένου εύρους του πεδίου ελέγχου του Συνεδρίου, το Συνέδριο αποκόμισε εύλογη βεβαιότητα ότι η εκτίμηση και η είσπραξη των πόρων ΦΠΑ και ΑΕΠ πραγματοποιήθηκε ορθά. Ωστόσο, η Επιτροπή θα πρέπει να υποβάλει προτάσεις για την απλούστευση του τελικού υπολογισμού της χρηματοδότησης της διόρθωσης υπέρ του Ηνωμένου Βασιλείου. (Σημεία 1.38/1.39/1.40)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Η αρχική ιδέα στην οποία βασίστηκε το έγγραφο εργασίας ήταν να εξηγηθεί αναλυτικά ο υπολογισμός του οριστικού ποσού, χρησιμοποιώντας για παράδειγμα τη διόρθωση για ένα έτος .Στο παρελθόν εξάλλου δεν ήταν πάντα δυνατή η διαβίβαση του εγγράφου αυτού πριν από την έγκριση του σχετικού διορθωτικού προϋπολογισμού.

Προκειμένου να χρησιμοποιηθούν οι πόροι της ΓΔ Budget κατά τον πλέον αποτελεσματικό τρόπο, αποφασίστηκε να μην εκδίδεται το έγγραφο για όσο διάστημα παραμένει αμετάβλητη η μέθοδος υπολογισμού. Το προσεχές έγγραφο εργασίας θα αφορά συνεπώς τον υπολογισμό του οριστικού ποσού της διόρθωσης 2001, το οποίο είναι το πρώτο ποσό διόρθωσης που υπολογίζεται σύμφωνα με τη νέα απόφαση για τους ίδιους πόρους (2000/597/EΚ, Ευρατόμ) και την επισυναπτόμενη «μέθοδο υπολογισμού». Το επόμενο έγγραφο εργασίας θα υποβληθεί κατά συνέπεια το 2005, όταν θα έχει εγγραφεί στον προϋπολογισμό το αποτέλεσμα του υπολογισμού του οριστικού ποσού της διόρθωσης για το 2001.

Όλα τα βασικά στοιχεία για τον οριστικό υπολογισμό της διόρθωσης παρουσιάζονται στην αιτιολογική έκθεση του σχετικού προσχεδίου διορθωτικού προϋπολογισμού. Η Επιτροπή εξετάζει τη δυνατότητα να καταχωρηθούν και πιο λεπτομερείς πληροφορίες.

Η νέα απόφαση για τους ιδίους πόρους και το συνοδευτικό έγγραφο εργασίας για τον τελικό υπολογισμό της διόρθωσης υπέρ του Ηνωμένου Βασιλείου ("η μέθοδος υπολογισμού") καθιστά δυνατή την απλούστευση της λογιστικής καταχώρησης του τελικού υπολογισμού της διόρθωσης υπέρ του Ηνωμένου Βασιλείου. Αυτό επιτρέπει επίσης την απλοποίηση του τελικού υπολογισμού της χρηματοδότησης της διόρθωσης. Η Επιτροπή προτίθεται να αξιοποιήσει τη δυνατότητα αυτή για τον υπολογισμό του ποσού που αντιστοιχεί στο έτος 2001, το οποίο θα εγγραφεί στον προϋπολογισμό του 2005.

4. Ο δημοσιονομικός κανονισμός ορίζει ότι η ονοματολογία του προϋπολογισμού καθορίζεται σε τίτλους, κεφάλαια και άρθρα, στο πλαίσιο της διαδικασίας κατάρτισης του προϋπολογισμού. Η χρησιμοποιούμενη ταξινόμηση, στο πλαίσιο της οποίας πρέπει να λαμβάνονται υπόψη τα ιδιαίτερα ετερογενή χαρακτηριστικά των διαφόρων κατηγοριών εσόδων, στερείται ισορροπίας και συνέπειας. Το Συνέδριο θεωρεί ότι θα ήταν σκόπιμο να αποφεύγεται η υπερβολική συγκέντρωση στον Τίτλο 1 (98,3 % το 2001), με το να διαχωρίζονται οι παραδοσιακοί ίδιοι πόροι από τους πόρους ΦΠΑ και ΑΕΠ και από τη διόρθωση υπέρ του Ηνωμένου Βασιλείου. Το πλεόνασμα του προηγούμενου οικονομικού έτους (κεφάλαιο 30) πρέπει να εγγράφεται σε χωριστό τίτλο, διότι δεν έχει κανένα κοινό στοιχείο με τα υπόλοιπα, τις διορθώσεις και τις επιστροφές που έχουν σχέση με τους πόρους ΦΠΑ και ΑΕΠ, ούτε και με τη διόρθωση υπέρ του ΗΒ που περιλαμβάνονται στον ίδιο τίτλο (Κεφάλαια 31, 32, 33 και 35 σημείο 1.21)

Απάντηση της Επιτροπής

Η σύσταση έχει τεθεί σε εφαρμογή.

Κατά το 2003 πραγματοποιήθηκε αναλυτική εξέταση της ονοματολογίας του προϋπολογισμού για τα έσοδα και προτάθηκαν πολλές τροποποιήσεις για τους τίτλους 4, 5 και 6 των εσόδων. Οι εν λόγω τροποποιήσεις θα ενσωματωθούν κατά κανόνα στο ΣΔΠ 2005.

5. Σε ορισμένες από τις αποθήκες που εξετάστηκαν, η συχνότητα των φυσικών ελέγχων που διενεργούνταν δεν έφθανε τα επίπεδα που όριζε η εθνική κατευθυντήρια οδηγία. Το Συνέδριο θεωρεί ότι τα κράτη μέλη μπορούν να βελτιώσουν σημαντικά τις εθνικές οδηγίες που παρέχουν σχετικά με το καθεστώς ελέγχου των αποθηκών τελωνειακής αποταμίευσης, έτσι ώστε να καθορίζονται σαφώς το είδος, το πεδίο εφαρμογής και η συχνότητα των ελέγχων. Επίσης, στις οδηγίες πρέπει να αναφέρεται σε ποιο επίπεδο των τελωνειακών υπηρεσιών πρέπει να λαμβάνονται οι αποφάσεις σχετικά με τις λεπτομέρειες του ελέγχου. Τέλος, τα κράτη μέλη πρέπει να εξασφαλίζουν τη διενέργεια προγραμματισμένων ελέγχων. (Σημεία 1.32/1.36)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Στο πλαίσιο του προγράμματος τελωνεία 2000 υπάρχει έγγραφο που φέρει τον τίτλο «Κατάλογος των τομέων ελέγχου». Το έγγραφο αυτό παρέχει στις τελωνειακές αρχές πλήρη κατάλογο των τομέων και υποτομέων ελέγχου καθώς και κοινούς ορισμούς των μεθόδων ελέγχου.

Οι παρατηρήσεις του Συνεδρίου όσον αφορά το καθεστώς των αποθηκών αποτέλεσε το αντικείμενο παρακολούθησης από κοινού με τα κράτη μέλη προκειμένου να επισημανθούν ενδεχόμενες παρατυπίες σε σχέση με τις κοινοτικές κανονιστικές ρυθμίσεις και να διασφαλιστεί η αντιμετώπισή τους.

Η Επιτροπή αναγνωρίζει ότι η κατάσταση όσον αφορά τους ελέγχους στερείται ισορροπίας. Στο πλαίσιο του προγράμματος "Τελωνεία 2000", ομάδες που αποτελούνται από τελωνειακούς εμπειρογνώμονες και εκπροσώπους της Επιτροπής εργάζονται με στόχο την ανάπτυξη ενός κοινού προτύπου για τη διαχείριση του κινδύνου, πρότυπων μέσων για την ανταλλαγή πληροφοριών που προκύπτουν από τους ελέγχους και επιλεκτικού καταλόγου των κινδύνων κατηγοριών (Σημεία 1.30/1.31/1.35/1.36).

6. Το 2001, όπως και κατά τα προηγούμενα έτη, διαπιστώθηκε ότι υπήρχαν προβλήματα σχετικά με την τήρηση της λογιστικής Β σε διάφορα κράτη μέλη. Στη Γερμανία, επί του παρόντος, δεν είναι δυνατή η επιβεβαίωση του υπολοίπου της λογιστικής Β, διότι η βάση δεδομένων δεν επιτρέπει ανάλυση κατά λογιστική καταχώριση. Στην Ιταλία, η διαχείριση της λογιστικής Β δεν είναι ακόμη ενιαία, μπορεί δεν να σημειωθούν σφάλματα υπολογισμού, τόσο στο τοπικό όσο και στο περιφερειακό επίπεδο, χωρίς να επισημανθούν από τους ελέγχους. Σφάλματα εγγραφής στη λογιστική Β εντοπίστηκαν επίσης στο Βέλγιο και στη Γαλλία, οι δε εκθέσεις επιθεώρησης που συνέταξε η Επιτροπή αναφέρονται σε σφάλματα στη λογιστική Β στην Ιρλανδία, τη Σουηδία και τη Φινλανδία. Τα εν λόγω σφάλματα, αν και ήσσονος σημασίας ως προς τα ποσά, αντικατοπτρίζουν την ύπαρξη αδυναμιών στην τήρηση της λογιστικής σχετικά με τους ιδίους πόρους στο πλαίσιο του συστήματος κοινοτικής διαμετακόμισης. (Σημείο 1.27)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Η Επιτροπή συνεχίζει το έργο της για την τροποποίηση του κανονισμού 1150/2000 προκειμένου να βελτιωθεί η διάρθρωση του συστήματος και συνεχίζει να δίνει ιδιαίτερη προσοχή στο θέμα αυτό κατά τις επιθεωρήσεις που διενεργεί στα κράτη μέλη. Έχει αναληφθεί ενέργεια που διασφαλίζει ότι τα κράτη μέλη διορθώνουν κάθε διαρθρωτική αδυναμία του συστήματος που διαπιστώνεται. Έχουν εκδοθεί, όπου χρειάστηκε, εντολές είσπραξης.

7. Το Συνέδριο εκτιμά ότι θα μπορούσαν να ληφθούν τα παρακάτω μέτρα προκειμένου να βελτιωθεί η αποτελεσματικότητα της διοικητικής συνεργασίας μεταξύ των κρατών μελών και της Επιτροπής::

α) η μόνιμη επιτροπή διοικητικής συνεργασίας (SCAC) και η υποεπιτροπή καταπολέμησης της απάτης (SCAF) θα μπορούσαν, υπό την καθοδήγηση της Επιτροπής, να αναπτύξουν την καλύτερη δυνατή πρακτική σχετικά με τη χάραξη στρατηγικής για την καταπολέμηση της απάτης.

β) η ανταλλαγή πληροφοριών μεταξύ των κρατών μελών θα μπορούσε να διευκολυνθεί με την περαιτέρω ανάπτυξη του συστήματος VIES για την καταπολέμηση της απάτης και με διμερείς ή πολυμερείς συμφωνίες, καθώς και με την θέσπιση διορθωτικών ενεργειών σε περίπτωση που τα κράτη μέλη δεν παρέχουν εγκαίρως ορισμένες πληροφορίες.

γ) μπορούν να συγκροτηθούν ειδικές μονάδες ελέγχου, προκειμένου να επιλαμβάνονται συγκεκριμένων υποθέσεων απάτης ΦΠΑ, έτσι ώστε να παρέχονται στα κράτη μέλη περισσότερες δυνατότητες καταπολέμησης της απάτης, με τον όρο ότι οι εν λόγω μονάδες ενσωματώνονται στα κεντρικά γραφεία σύνδεσης (CLO) ή συνεργάζονται στενά με αυτά, με τη συμπαράσταση της OLAF.

δ) η εμβέλεια της ανταλλαγής πληροφοριών, που αναφέρεται στα άρθρα 11 και 12 του κανονισμού (EΟΚ) αριθ. 218/92 του Συμβουλίου, πρέπει να διευκρινιστεί και να καταστεί σαφέστερη. η ανταλλαγή πληροφοριών μεταξύ κρατών μελών μπορεί να καταστεί αποτελεσματικότερη, με την εναρμόνιση των αρμοδιοτήτων και της δυναμικότητας των CLO στα κράτη μέλη. (Σημείo 1.54)

Απάντηση της Επιτροπής:

Η σύσταση τέθηκε σε εφαρμογή.

a) Η Επιτροπή, από κοινού με τα κράτη μέλη, διεξήγαν επισταμένη εξέταση των απατών σε βάρος του ΦΠΑ στο ενδοκοινοτικό εμπόριο και επεσήμαναν τα διάφορα μέτρα που έχουν ληφθεί σε εθνικό επίπεδο τα οποία απέδωσαν τα καλύτερα αποτελέσματα στην καταπολέμηση της απάτης του «αφανούς εμπόρου». Οι εν λόγω "βέλτιστες πρακτικές" βασίζονται στην ενισχυμένη και ταχύτερη χρησιμοποίηση της αμοιβαίας συνδρομής και στην προσαρμογή των εθνικών συστημάτων ελέγχου προκειμένου να εξαλειφθεί η απάτη του "αφανούς εμπόρου ".

β) Στις 7 Οκτωβρίου 2003 το Συμβούλιο εξέδωσε τον κανονισμό (EΚ) αριθ. 1798/2003 σχετικά με τη διοικητική συνεργασία στον τομέα του ΦΠΑ. Με τον κανονισμό αυτό προωθούνται οι διεθνείς ανταλλαγές πληροφοριών εκτός του συστήματος VIES προκειμένου να ενισχυθεί η καταπολέμηση της απάτης σε βάρος του ΦΠΑ.

Επιπλέον, στην ανακοίνωσή της προς το Συμβούλιο και το Ευρωπαϊκό Κοινοβούλιο για τον απολογισμό και αναθεώρηση των προτεραιοτήτων της στρατηγικής για τον ΦΠΑ (COM/2003/614), η Επιτροπή ανέλαβε να αντικαταστήσει το υπάρχον σύστημα VIES με σύστημα το οποίο θα έχει καλύτερες επιδόσεις και θα είναι πιο ευέλικτο. Η Επιτροπή θα ξεκινήσει μελέτη σκοπιμότητας αποσκοπώντας την δημιουργία νέου συστήματος VIES κατά τη διάρκεια του προγράμματος Fiscalis 2003-2007.

γ) Η Επιτροπή εγκρίνει τη σύσταση αυτή. Έχει επισημάνει πολλές φορές, σε έγγραφα εργασίας και εκθέσεις, την ανάγκη συγκρότησης ειδικών μονάδων για την αντιμετώπιση συγκεκριμένων υποθέσεων απάτης στον τομέα του ΦΠΑ. Τα περισσότερα κράτη μέλη έχουν στο μεταξύ συγκροτήσει μονάδες καταπολέμησης της απάτης ειδικευμένες σε θέματα ΦΠΑ.

δ) Τα άρθρα 11 και 12 του κανονισμού αριθ. 218/92/EΟΚ του Συμβουλίου καταργήθηκαν από το άρθρο 35 του κανονισμού (EΚ) αριθ. 1798/2003 του Συμβουλίου σχετικά με τη διοικητική συνεργασία στον τομέα του ΦΠΑ. Αφενός, οι πληροφορίες που υποχρεούνται να παράσχουν τα κράτη μέλη στην Επιτροπή για την αξιολόγηση της διοικητικής συνεργασίας περιγράφονται σήμερα με εκτενέστερο τρόπο και ο ακριβής προσδιορισμός των στοιχείων που πρέπει να σταλούν αποφασίζεται στο πλαίσιο της διαδικασίας επιτροπολογίας, ενώ αφετέρου, ο νέος κανονισμός παρέχει σαφή νομική βάση όσον αφορά την εθελοντική διαβίβαση στην Επιτροπή πληροφοριών σχετικά με επιμέρους υποθέσεις.

Επιπλέον, ο κανονισμός (EΚ) αριθ. 1798/2003 παρέχει σήμερα ένα νομικό πλαίσιο που επιτρέπει τη μεταβίβαση των αρμοδιοτήτων διοικητικής συνεργασίας προκειμένου να περιοριστούν τα βάρη των CLO.

Η Επιτροπή, σε στενή συνεργασία με τα κράτη μέλη, θα συνεχίσει να καταβάλλει εντατικές προσπάθειες για την αντιμετώπιση του θέματος των απατών σε βάρος του ΦΠΑ στο πλαίσιο της SCAC και του Fiscalis. Πρόκειται να υποβάλει προσεχώς έκθεση στο Συμβούλιο και στο Ευρωπαϊκό Κοινοβούλιο σχετικά με την αξιοποίηση των ρυθμίσεων διοικητικής συνεργασίας για την καταπολέμηση των απατών σε βάρος του ΦΠΑ.

Όσον αφορά την επιχειρησιακή αρμοδιότητα της OLAF στον τομέα του ΦΠΑ, η Επιτροπή συμπεριέλαβε, τόσο στο πρόγραμμα δράσης της 2001-2003 για την προστασία των οικονομικών συμφερόντων και την καταπολέμηση της απάτης όσο και στο πρόγραμμα εργασίας της 2001, πρόταση κανονισμού του Ευρωπαϊκού Κοινοβουλίου και του Συμβουλίου για την καθιέρωση συστήματος συνεργασίας μεταξύ των αρμόδιων εθνικών αρχών των κρατών μελών και της Επιτροπής με σκοπό την προστασία των οικονομικών συμφερόντων των Ευρωπαϊκών Κοινοτήτων από παράνομες δραστηριότητες, συμπεριλαμβανομένων των ενεργειών στον τομέα του ΦΠΑ και την νομιμοποίησης εσόδων από παράνομες δραστηριότητες.

Επίσης, οι υπηρεσίες της Επιτροπής επεξεργάζονται επί του παρόντος, βάσει του άρθρου 280 της Συνθήκης ΕΚ, χωριστή πρόταση η οποία προβλέπει ειδικές διατάξεις που αναθέτουν στην Επιτροπή ρόλο στον τομέα του συντονισμού της διοικητικής συνεργασίας (Σημείο 1.53).

8. Τα μηνιαία ποσά των γεωργικών τελών που έθεσε η Γαλλία στη διάθεση της Κοινότητας ανήλθαν, κατά μέσο όρο, σε 4,7 εκατομμύρια ευρώ από τον Ιανουάριο έως τον Απρίλιο του 2001, όμως, τον Μάιο του 2001, αυξήθηκαν απότομα σε 10,3 εκατομμύρια ευρώ και, στη συνέχεια, παρέμειναν σ' αυτό το υψηλότερο επίπεδο. Για το σύνολο του οικονομικού έτους 2001, αυτό αντιστοιχούσε σε αύξηση κατά 74 % έναντι του 2000, αντίθετα από τη γενική τάση που εμφάνιζαν οι εισαγωγικοί δασμοί. (Σημείο 1. 7)

Απάντηση της Επιτροπής:

Η σύσταση τέθηκε σε εφαρμογή.

Το θέμα αυτό εξετάστηκε στο πλαίσιο επιθεώρησης των ΠΙΠ το 2003 και διαπιστώθηκε ότι δεν υπήρξαν δημοσιονομικές επιπτώσεις. Αυτό οφείλεται στο γεγονός ότι το συνολικό ποσό των ιδίων πόρων είχε διατεθεί κανονικά παρόλο που πριν τον Μάιο του 2001 είχε διατυπωθεί χαμηλότερη εκτίμηση για το ποσοστό που αφορά του γεωργικούς δασμούς.

9. Το Συνέδριο, στο πλαίσιο της ετήσιας έκθεσης για το οικονομικό έτος 1999, συνιστούσε ότι η μέθοδος σύγκρισης των φορολογικών πηγών με τις στατιστικές πηγές, η οποία ελέγχθηκε τόσο στη Γαλλία όσο και στην Ιταλία, πρέπει να επεκταθεί και στα λοιπά κράτη μέλη και να χρησιμοποιείται, ενδεχομένως, ως μέσο καταπολέμησης της απάτης. Η Επιτροπή, στην απάντησή της ανέλαβε την υποχρέωση να συζητήσει σχετικά με τη μέθοδο αυτή με τα κράτη μέλη.

Το Συμβούλιο, στη σύσταση που διατύπωσε σχετικά με τη χορήγηση απαλλαγής στην Επιτροπή για την εκτέλεση του γενικού προϋπολογισμού των Ευρωπαϊκών Κοινοτήτων σχετικά με το οικονομικό έτος 1999, επιδοκιμάζει με ιδιαίτερο ενδιαφέρον τη σύσταση του Συνεδρίου και προτείνει το θέμα αυτό να εξεταστεί από τη συμβουλευτική επιτροπή για τους ιδίους πόρους. Παρά το γεγονός ότι η Επιτροπή έλαβε τα ενδεδειγμένα μέτρα για την εκπλήρωση αυτής της υποχρέωσης, τα κράτη μέλη δεν μπόρεσαν να καταλήξουν σε συμφωνία. Το Συνέδριο συνιστά και πάλι στην Επιτροπή να εξακολουθήσει τις προσπάθειές της στον ιδιαίτερα σημαντικό αυτό τομέα. (Σημεία 1.42/1.43/1.44)

Απάντηση της Επιτροπής:

Η σύσταση τέθηκε σε εφαρμογή.

Το θέμα αυτό συζητήθηκε κατά τις συνεδριάσεις της Συμβουλευτικής Επιτροπής Ιδίων Πόρων (ACOR) που πραγματοποιήθηκαν0, το 2001. Από τα πορίσματα των συνεδριάσεων αυτών, με τα οποία συμφωνούν η Γαλλία και η Ιταλία, προκύπτει ότι, δυστυχώς, οι στατιστικές πληροφορίες σχετικά με τα θεωρητικά έσοδα ΦΠΑ απαιτούν πολύ μεγάλη ανάλυση προκειμένου να μπορούν να συμβάλουν στην επιλογή των φορολογικών ελέγχων, ενώ υπάρχουν άλλοι πιο αξιόπιστοι και ευκολόχρηστοι δείκτες στους οποίους η πρόσβαση είναι ευκολότερη. Εξάλλου, τα κράτη μέλη έκριναν ότι η επιτροπή ACOR δεν ήταν η πιο ενδεδειγμένη για την περαιτέρω ανάπτυξη αυτής της ιδέας. Ωστόσο, τα αποτελέσματα παραμένουν διαθέσιμα σε περίπτωση που τα κράτη μέλη θεωρήσουν ότι μπορούν να χρησιμεύσουν για τα συστήματά τους ανάλυσης του κινδύνου. Επιπλέον, η Επιτροπή θέτει συστηματικά το θέμα κατά τη διάρκεια των αποστολών ελέγχου των ιδίων πόρων ΦΠΑ, έτσι ώστε να εξασφαλίσει ότι οι εθνικές αρχές λαμβάνουν υπόψη τις επιπτώσεις των αποκλίσεων μεταξύ του θεωρητικού και του πραγματικού ΦΠΑ.

Κοινή Γεωργική Πολιτική

10. Στο πλαίσιο της αξιολόγησης της νομιμότητας και της κανονικότητας των συναλλαγών, το Συνέδριο ήλεγξε δείγμα 156 συναλλαγών και συνέκρινε τα αποτελέσματα..

Το Συνέδριο θεωρεί ότι η υποβολή εκθέσεων σχετικά με τα αποτελέσματα των επιθεωρήσεων ΟΣΔΕ πρέπει να βελτιωθεί και ιδίως να γίνεται διάκριση μεταξύ των αποτελεσμάτων των ελέγχων που διενεργούνται βάσει ανάλυσης του κινδύνου και των τυχαίων ελέγχων. (Σημείo 2.44)

Απάντηση της Επιτροπής;

Η σύσταση τέθηκε σε εφαρμογή.

Κατά το 2003 οργανώθηκαν τρεις ομάδες εμπειρογνωμόνων ΟΣΔΕ για να συζητήσουν, μεταξύ άλλων, τα θέματα που τέθηκαν από το Συνέδριο. Στις 16 Δεκεμβρίου 2003 η Επιτροπή ΕΓΤΠΕ ψήφισε πολλές σημαντικές τροπολογίες που αφορούν τον κανονισμό 2419/2001 και οι οποίες θα ενισχύσουν περαιτέρω την αξιοπιστία και τη διαφάνεια των ετήσιων στατιστικών από το 2004.

Εκτός από τις εν λόγω κανονιστικές αλλαγές, καταβλήθηκαν πρόσθετες προσπάθειες για να διασφαλιστεί μία σαφέστερη και πιο ομοιόμορφη παρουσίαση των στατιστικών καθώς και η ταχύτερη συγκέντρωση των στατιστικών για τα έτη 2001 και 2002.

Κάθε αποτυχία συμμόρφωσης θα εξεταστεί όπως συνηθίζεται στο πλαίσιο της εκκαθάρισης των λογαριασμών, δεδομένου ότι η μη υποβολή κατάλληλων και ορθών στατιστικών εκλαμβάνεται ως ένδειξη διοικητικής αδυναμίας έναντι του Ταμείου η οποία συνεπάγεται ενδεχομένως δημοσιονομικούς κινδύνους για το Ταμείο.

Όσον αφορά τα καθεστώτα ενίσχυσης των αροτραίων καλλιεργειών, τα κράτη μέλη είναι υποχρεωμένα να υποβάλλουν έκθεση η οποία να αναφέρει, μεταξύ άλλων, το αποτέλεσμα των διενεργηθέντων ελέγχων. Για το σκοπό αυτό, η Επιτροπή απαιτεί από τα κράτη μέλη να ανακοινώνουν, από το 2000, χωριστά τα αποτελέσματα των υποθέσεων που επιλέγονται βάσει ανάλυσης του κινδύνου και τυχαία, χρησιμοποιώντας το ερωτηματολόγιο που κατάρτισαν οι υπηρεσίες της Επιτροπής. Όσον αφορά τα καθεστώτα πριμοδότησης της εκτροφής ζώων, τα κράτη μέλη δεν είναι υποχρεωμένα να ανακοινώνουν τα αποτελέσματα των επιθεωρήσεών τους με τον τρόπο που προτείνει το Συνέδριο. ωστόσο, η διάκριση μεταξύ των ελέγχων βάσει ανάλυσης του κινδύνου και των τυχαίων ελέγχων πραγματοποιείται τακτικά, εφόσον είναι απαραίτητο, στο πλαίσιο των ελέγχων των γεωργικών δαπανών που διενεργούν οι υπηρεσίες της Επιτροπής προκειμένου να εξασφαλισθεί ότι η επιλογή των γεωργών για επιτόπιους ελέγχους είναι αντιπροσωπευτική όπως προβλέπει ο κανονισμός αριθ. 3887/92. Επιπλέον, η νομοθεσία σχετικά με το ΟΣΔΕ ενισχύθηκε από το άρθρο 19, παράγραφος 1 του κανονισμού αριθ. 2419/2001, που ισχύει από την 1η Ιανουαρίου 2002, το οποίο προβλέπει ότι «τα κράτη μέλη επιλέγουν τυχαία ποσοστό μεταξύ 20 % και 25 % του ελάχιστου αριθμού των κατόχων εκμετάλλευσης που θα υποβληθούν σε επιτόπιους ελέγχους». Η απαίτηση αυτή θα εξασφαλίσει ότι τα αποτελέσματα των ελέγχων θα στηρίζονται στην κατάλληλη βάση όπως επιθυμεί το Συνέδριο (Σημείo 2.44.)

11. Η Επιτροπή διαθέτει μια βάση δεδομένων CATS (Σύστημα διαδρομής ελέγχου της εκκαθάρισης) η οποία περιλαμβάνει το σύνολο των πληροφοριών σχετικά με τις πληρωμές που πραγματοποιήθηκαν στο πλαίσιο του ΕΓΤΠΕ, τμήμα Εγγυήσεων στα 15 κράτη μέλη κατά το προηγούμενο οικονομικό έτος. Το Συνέδριο διαπίστωσε ότι το μεγαλύτερο μέρος των δεδομένων παρουσιάζει πολλές ελλείψεις. Η Επιτροπή θα πρέπει να λάβει τα απαραίτητα μέτρα προκειμένου να καταστεί περισσότερο αξιόπιστη και χρήσιμη η βάση δεδομένων CATS. (Σημείo 2.47)

Απάντηση της Επιτροπής:

Η σύσταση τέθηκε σε εφαρμογή.

Αυστηροί ποιοτικοί έλεγχοι (π.χ. σε σχέση με τη χρήση καταλόγων κωδικών) έχουν ενσωματωθεί στο πρόγραμμα που χρησιμοποιούν τα κράτη μέλη για την υποστολή ηλεκτρονικών δεδομένων στην Επιτροπή από το οικονομικό έτος 2002 και εφεξής. Επιπλέον, οι ελεγκτές του ΕΦΤΠΕ-Τμήμα Εγγυήσεων έχουν στη διάθεσή τους προγράμματα ειδικών ελέγχων για την ενδελεχή επαλήθευση των ηλεκτρονικών δεδομένων που αφορούν τους ελέγχους που διεξάγουν.

12. Οργανισμοί πιστοποίησης: ορισμένοι οργανισμοί πιστοποίησης ορίστηκαν με καθυστέρηση. Ορισμένοι οργανισμοί πληρωμών δεν πληρούν τα κριτήρια έγκρισης. Η Επιτροπή πρέπει να λάβει μέτρα προκειμένου να βελτιωθεί η κατάσταση αυτή. (Σημεία 2.53-2.55)

Απάντηση της Επιτροπής:

Η σύσταση τέθηκε σε εφαρμογή.

Η Επιτροπή συνέστησε επανειλημμένα ότι οι οργανισμοί πιστοποίησης πρέπει να ορίζονται νωρίτερα εντός του έτους και θα συνεχίσει να καταβάλει όλες τις δυνατές και εύλογες προσπάθειες προκειμένου να εξασφαλίσει την τήρηση της εν λόγω σύστασης. Κατά τη συνεδρίαση των εμπειρογνωμόνων για θέματα πιστοποίησης που πραγματοποιήθηκε στις 18/12/2003 ζητήθηκε από όλες τις αντιπροσωπείες να επιβεβαιώσουν, όπως και έπραξαν, ότι κατά το 2003 η σύσταση αυτή είχε τηρηθεί. Πρέπει να υπενθυμιστεί ότι κάθε φορά που για οιονδήποτε λόγο, οι εργασίες του οργανισμού πιστοποίησης κρίνονται ανεπαρκείς, προβλέπεται η ανάληψη κατάλληλης δράσης, περιλαμβανομένου του διαχωρισμού των λογαριασμών του οργανισμού πληρωμής. Η Επιτροπή θα παρακολουθήσει επίσης στενά τη διαδικασία διαπίστευσης νέων οργανισμών πιστοποίησης.

13. Το Συνέδριο επαναλαμβάνει ότι η Επιτροπή θα πρέπει να λάβει μέτρα για να εξακριβώσει αν οι διορθώσεις εφαρμόζονται για τις αδυναμίες των συστημάτων που αποτελούν οικονομικό κίνδυνο για το ΕΓΤΠΕ. (Σημείo 2.71)

Απάντηση της Επιτροπής:

Η σύσταση τέθηκε σε εφαρμογή.

Οι προηγούμενες διορθώσεις σχετικά με την συμπληρωματική εισφορά γάλακτος στηρίζονταν σε δύο παράγοντες: το ποσό της εισφοράς που δεν είχε εισπραχθεί και τον υπολογισμό των τόκων λόγω καθυστερημένης καταβολής της εισφοράς αυτής. Οι πρόσφατες αποφάσεις του Ευρωπαϊκού Δικαστηρίου ορίζουν ότι δεν μπορεί να απαιτείται τα κράτη μέλη να καταβάλλουν εισφορές τις οποίες δεν έχουν ακόμα εισπράξει (ιδίως στις περιπτώσεις που οι εισφορές αποτελούν αντικείμενο προσφυγών ενώπιον των εθνικών δικαστηρίων) - και ότι, η μη καταβολή ή η καθυστερημένη καταβολή ορισμένων ποσών, δεν αποτελεί αυτή καθαυτή παράβαση των υποχρεώσεων των κρατών μελών.

Η Επιτροπή εφιστά την προσοχή στο γεγονός ότι ο λόγος για τον οποίο δεν έχουν εισπραχθεί σημαντικά ποσά της εισφοράς είναι οι προσφυγές που έχουν κατατεθεί ενώπιον των εθνικών δικαστηρίων από παραγωγούς που αρνούνται να πληρώσουν την εισφορά.

Επιπλέον, πρέπει να υπενθυμιστεί ότι η Επιτροπή θέσπισε νέο κανονισμό για την εφαρμογή του καθεστώτος ποσοστώσεων (αριθ. 1392/2001) ο οποίος ενισχύει σημαντικά τις κυρώσεις που επιβάλλονται σε περιπτώσεις παρατυπιών ή απάτης, και κατ' αυτόν τον τρόπο συμμορφώνεται προς τη σύσταση του Ελεγκτικού Συνεδρίου.

14. Στο πλαίσιο της συνέχειας που δίνει στις παρατηρήσεις του που περιλαμβάνονται στην ετήσια έκθεση 1997, το Συνέδριο διαπιστώνει ότι η συμπληρωματική ενίσχυση του σκληρού σίτου υπερβαίνει σε μεγάλο βαθμό το ποσό που είναι αναγκαίο για τη διατήρηση του εισοδήματος των παραγωγών. Θα μπορούσε να είχε πραγματοποιηθεί σημαντική οικονομία εάν είχε τροποποιηθεί το σύστημα. Το Συνέδριο εκτιμά ότι οι συστάσεις που διατύπωσε προηγουμένως εξακολουθούν να ισχύουν. (Σημεία 2.87-2.89)

Απάντηση της Επιτροπής:

Η σύσταση τέθηκε σε εφαρμογή.

Στο πλαίσιο της μεταρρύθμισης τη ΚΓΠ που αποφασίστηκε από το Συμβούλιο τον Ιούνιο του 2003, η ειδική ενίσχυση του σκληρού σίτου θα ενσωματωθεί στο έντυπο της ενιαίας πληρωμής ανά εκμετάλλευση (ΕΠΕ) αρχής γενομένης από το 2005 (κανονισμός του Συμβουλίου 1782/2003). Με βάση την ανάλυση του Ελεγκτικού Συνεδρίου για τον τομέα του σκληρού σίτου και την αξιολόγηση ανεξαρτήτων εμπειρογνωμόνων, το Συμβούλιο αποφάσισε να περιορίσει το ύψος της πρόσθετης πληρωμής στο πλαίσιο του υπολογισμού της ενιαίας πληρωμής ανά εκμετάλλευση σε 291 ευρώ ανά εκτάριο για το 2005 και σε 285 ευρώ ανά εκτάριο από το 2006 και εφεξής. Το καθεστώς ενίσχυσης σε μη παραδοσιακές ζώνες θα καταργηθεί πλήρως από το 2006.

Προκειμένου να αυξηθεί η παραγωγή υψηλής ποιότητας σκληρού σίτου έχει θεσπιστεί ειδική ενίσχυση 40 ευρώ ανά εκτάριο για την παραγωγή ορισμένων ποικιλιών που καλύπτουν αυστηρότερα ποιοτικά χαρακτηριστικά. Η ενίσχυση αυτή ισχύει για τις παραδοσιακές περιοχές παραγωγής τηρουμένου του ορίου της μέγιστης εγγυημένης έκτασης.

15. Τα μέτρα που ελήφθησαν για την επίτευξη των στόχων της ΚΟΑ, από τους οποίους ορισμένοι δεν υλοποιήθηκαν, παρουσιάζουν ελλείψεις. επιπλέον, ορισμένα από αυτά είχαν μη προβλεπόμενα και μη επιθυμητά αποτελέσματα. Στην ειδική του έκθεση, το Συνέδριο υποβάλλει πολλές συστάσεις, ιδίως τον σαφέστερο προσδιορισμό των στόχων της ΚΟΑ και την ενίσχυση των ελέγχων. Επειδή η Επιτροπή δεσμεύθηκε να πραγματοποιήσει την πρώτη αξιολόγηση μεγάλης έκτασης κατά το 2004, θα ήταν σκόπιμο να φροντίσει για την τήρηση του χρονοδιαγράμματος και να συμπεριλάβει την αξιολόγηση του συντονισμού των διαφόρων τρόπων ενίσχυσης του τομέα της μπανάνας . (Σημεία 2.115 έως 2.117)

Απάντηση της Επιτροπής:

Η Επιτροπή θέτει σε εφαρμογή την εν λόγω σύσταση.

Οι λεπτομέρειες όσον αφορά τον ορισμό και τον ποσοτικό προσδιορισμό των στόχων είναι συγκρίσιμες με αυτές άλλων κοινών οργανώσεων αγοράς και θα αποτελέσουν αντικείμενο σε βάθος εξέτασης όταν αξιολογηθεί η κοινή οργάνωση αγοράς δυνάμει του άρθρου 32 του κανονισμού (ΕΟΚ) αριθ. 404/93.

Η αξιολόγηση της κοινής οργάνωσης αγοράς για τις μπανάνες υλοποιείται κατά το 2004. Κατά το 2003 εκδόθηκε πρόσκληση υποβολής προσφορών για μελέτη αξιολόγησης και προβλέπεται σύναψη σύμβασης μέχρι τον Απρίλιο του 2004. Τα αποτελέσματα αναμένονται στα τέλη του 2004.

Επιπλέον, ένα αποκλειστικά δασμολογικό καθεστώς θα τεθεί σε εφαρμογή το αργότερο την 1η Ιανουαρίου 2006 (άρθρο 16 (1) του κανονισμού (EΟΚ) αριθ. 404/93, όπως τροποποιήθηκε από τον κανονισμό (EΚ) αριθ. 216/2001).

Ειδικότερα, οι τελωνειακές διαδικασίες των κρατών μελών όσον αφορά τις εισαγωγές πρέπει να βελτιωθούν περαιτέρω και η Επιτροπή θα συνεχίσει να ασκεί πίεση ώστε τα κράτη μέλη να βρουν μόνιμη λύση στο πρόβλημα (σημεία 2.115. έως 2.117.).

16. Το Συνέδριο εκτιμά επίσης ότι η Επιτροπή πρέπει να επανεκτιμήσει τη στήριξη που παρέχεται σε είδη τα οποία θα μπορούσαν να καλλιεργούνται αντί των ελαιούχων σπόρων. (Σημείo 2.123)

Απάντηση της Επιτροπής:

Η σύσταση τέθηκε σε εφαρμογή.

Με τη μεταρρύθμιση της ΚΓΠ που αποφασίστηκε από το Συμβούλιο τον Ιούνιο του 2003, οι ελαιούχοι σπόροι, όπως οι υπόλοιπες αροτραίες καλλιέργειες θα καλυφθούν από την ενιαία πληρωμή ανά εκμετάλλευση (ΕΠΕ) από το 2005 (κανονισμός του Συμβουλίου 1782/2003).

17. Το Συνέδριο διαπίστωσε ορισμένες αδυναμίες στην εφαρμογή της ενίσχυσης αλλά, κυρίως, προσπάθησε να υπολογίσει τον πραγματικό προτρεπτικό αντίκτυπο της πριμοδότησης στον τρόπο εκτροφής. Κάτω από αυτές τις συνθήκες, το Συνέδριο συνιστά αξιολόγηση της αποτελεσματικότητας της ενίσχυσης. (Σημείo 2.127)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Το σχέδιο αξιολόγησης της Επιτροπής για το έτος 2004 προβλέπει την αξιολόγηση της ΚΟΑ βοείου κρέατος από τα μέσα του 2004 έως το τέλος του 2006. Κατά το 2004 θα διεξαχθούν κυρίως προπαρασκευαστικές εσωτερικές εργασίες. Η πληρωμή εκτατικοποίησης που εισήγαγε η Agenda 2000 θα αποτελέσει μέλος της αξιολόγησης αυτής παρόλο που το εν λόγω μέτρο δεν θα διατηρηθεί. Με τη μεταρρύθμιση της ΚΓΠ που αποφασίστηκε από το Συμβούλιο τον Ιούνιο του 2003, η ενίσχυση για την εκτατικοποίηση θα καλυφθεί από την ενιαία πληρωμή ανά εκμετάλλευση από το 2005 (κανονισμός του Συμβουλίου 1782/2003).

Όσον αφορά τις αδυναμίες στην εφαρμογή του καθεστώτος της πληρωμής εκτατικοποίησης, επισημάνθηκαν παραλείψεις σε πολλά κράτη μέλη για τις οποίες έχουν προταθεί δημοσιονομικές διορθώσεις στο πλαίσιο της διαδικασίας εκκαθάρισης των λογαριασμών της Επιτροπής.

18. Η Επιτροπή θα πρέπει να διενεργήσει εκ νέου ελέγχους και να ελέγξει ορισμένες επιθεωρήσεις ΟΣΔΕ σε ετήσια και αντιπροσωπευτική βάση. (Σημείo 2.44.)

Απάντηση της Επιτροπής:

Η Επιτροπή δεν θα θέσει σε εφαρμογή τη σύσταση αυτή.

Η Επιτροπή θεωρεί ότι το ΟΣΔΕ συμβάλλει σε μεγάλο βαθμό στον περιορισμό των σφαλμάτων. Επιπλέον, η Επιτροπή βελτιώνει συνεχώς το σύστημα ελέγχου με το να τροποποιεί τους σχετικούς κανονισμούς και να προωθεί την πλήρη εφαρμογή και ανάπτυξή τους στα κράτη μέλη. Αυτό συμβαίνει, για παράδειγμα, στην περίπτωση της εφαρμογής του συστήματος αναγνώρισης των βοοειδών ή την θέσπιση, το αργότερο την 1η Ιανουαρίου 2005, ενός συστήματος γεωγραφικής αναγνώρισης (Σημείo 2.44.).

Η επανάληψη των ελέγχων αποτελεί μέρος όλων σχεδόν των αποστολών που αφορούν το ΟΣΔΕ εδώ και πολλά έτη και συνεχίζει να αποτελεί ουσιαστικό τμήμα οποιουδήποτε επιτόπιου ελέγχου που διενεργεί η Επιτροπή. Το γεγονός αυτό αναφέρεται με κάθε λεπτομέρεια στις εκθέσεις της Επιτροπής σχετικά με τους ελέγχους.

Διαρθρωτικές ενέργειες

19. Παρά τη δημιουργία, σε συνεργασία με τα κράτη μέλη, ενός συστήματος πρόβλεψης των αιτήσεων πληρωμής, η εκτίμηση των αναγκαίων πιστώσεων πληρωμών εξακολουθεί να είναι ελάχιστα αξιόπιστη. Από την πλευρά της η Επιτροπή δεν προβαίνει σε ενημέρωση των εκτιμήσεων σε σχέση με τις πιστώσεις που πραγματοποιήθηκαν στην αρχή του προηγούμενου οικονομικού έτους, ούτε διαθέτει συστήματα καταχώρησης των αιτήσεων πληρωμής που να καθιστούν δυνατή την παρακολούθηση, για το σύνολο των ταμείων, των ποσών που απομένουν να πληρωθούν. Υπό αυτές τις συνθήκες, όπως και για τις πιστώσεις ανάληψης υποχρεώσεων, η πρόβλεψη στον προϋπολογισμό των πιστώσεων πληρωμών εξακολουθεί να είναι ανεξάρτητη από την εξέλιξη της διαδικασίας έγκρισης των παρεμβάσεων καθώς και από την πρόοδο των τελευταίων. (Σημείo 3.14)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Δεν είναι καθόλου εύκολο να προβλεφθεί η εκτέλεση των εγγεγραμμένων στον προϋπολογισμό πιστώσεων πληρωμών.

Η Επιτροπή, στο ετήσιο έγγραφο που εκδίδει «Ανάλυση της δημοσιονομικής εφαρμογής των διαρθρωτικών ταμείων", έχει αναλύσει εκτενώς τις επιδόσεις των κρατών μελών σε θέματα πρόβλεψης και θα συνεχίσει να πράττει το ίδιο. Συνολικά, τα σημαντικά λάθη στις προβλέψεις συνδέθηκαν με μία τάση των κρατών μελών για σημαντική υπερεκτίμηση των πληρωμών.

Η Επιτροπή έχει λάβει αρκετά μέτρα προκειμένου να απλουστεύσει τα καθήκοντα πρόβλεψης των κρατών μελών, χρησιμοποιώντας τις πληροφορίες που συγκεντρώθηκαν σε έρευνα που πραγματοποίησε στα κράτη μέλη. Τα έντυπα προς διαβίβαση στην Επιτροπή διασαφηνίστηκαν και απλουστεύθηκαν. Τα μέσα επικοινωνίας οργανώθηκαν ορθολογικά και υπάρχει πλέον σήμερα ένα προτιμητέο σημείο επαφής για τις προβλέψεις. Οι ετήσιες επιστολές υπενθύμισης αποστέλλονται στο εξής όχι μόνο στους μόνιμους αντιπροσώπους των κρατών μελών, αλλά και στις αρχές διαχείρισης όλων των προγραμμάτων (γεγονός που αναμένεται να επιτρέψει την καλύτερη και ταχύτερη διάδοση των πληροφοριών και να μειώσει τον διοικητικό φόρτο που αντιπροσωπεύουν οι προβλέψεις για τα κράτη μέλη). Σήμερα αποστέλλονται συστηματικά νέες επιστολές υπενθύμισης στα κράτη μέλη που δεν έχουν στείλει εγκαίρως τις προβλέψεις τους. Η Επιτροπή διαβιβάζει σήμερα τα αποτελέσματα της διαδικασίας όσον αφορά τις προβλέψεις στην αρμόδια για τον προϋπολογισμό αρχή διευκρινίζοντας τα στοιχεία για κάθε κράτος μέλος χωριστά. Επίσης δημοσιεύει εκτενή ανάλυση, ανά κράτος μέλος, των αναδρομικών στοιχείων όσον αφορά τις επιδόσεις στην πρόβλεψη προκειμένου να αναπτυχθεί άμιλλα. Η Επιτροπή έχει λάβει λοιπόν, εντός των επιτρεπομένων από το τρέχον νομικό πλαίσιο ορίων σημαντικά μέτρα για τη βελτίωση των προβλέψεων. Ωστόσο, για να οδηγήσουν όλα αυτά τα μέτρα σε καλύτερες προβλέψεις, τα κράτη μέλη χρειάζεται να βελτιώσουν τις διαδικασίες που εφαρμόζουν.

Μέχρι σήμερα πάντως δεν έχει βελτιωθεί η ικανότητα των κρατών μελών όσον αφορά τις προβλέψεις. Το ποσοστό λάθους στις προβλέψεις για τα προγράμματα 2000-2006 ανήλθε σε 46% το 2002 παρουσιάζοντας ελαφρά αύξηση σε σχέση με το 2003.

Λόγω των περιορισμένων δυνατοτήτων πρόβλεψης των κρατών μελών, η Επιτροπή βασίστηκε κυρίως στις δικές της εκτιμήσεις για τους τελευταίους προϋπολογισμούς, γεγονός που επέτρεψε τη βελτίωση του ποσοστού εκτέλεσης των πιστώσεων πληρωμών. Κατά το 2002 και όσον αφορά τα προγράμματα 2000-2006, το ποσοστό εκτέλεσης των πιστώσεων πληρωμών ήταν 91%. Βάσει των προκαταρκτικών στοιχείων για την εκτέλεση 2003, το εν λόγω ποσοστό βελτιώθηκε κατά το 2003 σε 97%.

Η Επιτροπή ευελπιστεί ότι οι προσπάθειές της για τη βελτίωση της απόδοσης των κρατών μελών στον τομέα των προβλέψεων θα αποβεί μεσοπρόθεσμα καρποφόρα, γεγονός που θα της επιτρέψει να περιλάβει τις εν λόγω πληροφορίες στη διαδικασία εκπόνησης του προϋπολογισμού.

Όσον αφορά τις πιστώσεις αναλήψεων υποχρεώσεων, η κατάσταση είναι εντελώς διαφορετική. Οι προϋπολογισμοί βασίστηκαν στους πλέον πρόσφατους διαθέσιμους προγραμματισμούς και η εκτέλεσή τους ανήλθε σε ποσοστά που πλησίασαν το 100%.

Το χαμηλό ποσοστό εκτέλεσης των πληρωμών το 2000 και 2001 για τα μέτρα ενίσχυσης που καλύπτονται από την περίοδο 2000-2006 οφείλεται κυρίως στην καθυστερημένη έναρξή τους.

Στην ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο - εξέλιξη της εκτέλεσης του προϋπολογισμού των διαρθρωτικών ταμείων και κυρίως του ΥΠΕ (COM(2002) 328 τελικό της 20.9.2002), η Επιτροπή έχει ήδη εξετάσει εις βάθος το ζήτημα της απόκλισης μεταξύ των προβλέψεων των κρατών μελών και της εκτέλεσης και έχει παρουσιάσει τις προοπτικές πληρωμών από σήμερα έως το 2010.

20. Σε σύγκριση με το προηγούμενο οικονομικό έτος, η Επιτροπή κατάργησε [από τον λογαριασμό διαχείρισης] τις ενότητες με τον τίτλο «Διδάγματα». Ωστόσο, οι διαρθρωτικής φύσεως αδυναμίες που παρατηρήθηκαν τα τελευταία οικονομικά έτη θα απαιτούσαν βαθύτερη ανάλυση. Και αυτό με σκοπό την πρόταση, σε εύθετο χρόνο, μελλοντικών βελτιώσεων των χρηματοδοτικών και δημοσιονομικών πλαισίων (δημοσιονομικές προοπτικές, διαδικασίες εκπόνησης των προβλέψεων πιστώσεων), καθώς και των διατάξεων προγραμματισμού και διαχείρισης των κανονισμών που αφορούν τις διαρθρωτικές ενέργειες. Εξίσου χρήσιμη θα ήταν και η ανάλυση, εκ μέρους της Επιτροπής, των δικών της ευθυνών όσον αφορά τις καθυστερήσεις στη διαδικασία προγραμματισμού, τα κενά στις προβλέψεις των πιστώσεων και τη συγκέντρωση πράξεων στο τέλος του οικονομικού έτους. (Σημεία 3.18/3.19)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Όσον αφορά τα διαρθρωτικά ταμεία, η Επιτροπή επισημαίνει στα προσχέδια του προϋπολογισμού τη μέθοδο που εφαρμόζει για να προσδιορίσει τις πιστώσεις που προτείνει στον προϋπολογισμό. Η Επιτροπή αναλύει επίσης εκτενώς τις επιδόσεις των κρατών μελών όσον αφορά τις προβλέψεις σε θέματα πληρωμών στην ετήσια έκδοσή της "Ανάλυση της δημοσιονομικής εκτέλεσης των διαρθρωτικών ταμείων" στην οποία αναλύει επίσης το ετήσιο χρονοδιάγραμμα των συναλλαγών. Η Επιτροπή θα συνεχίσει την ίδια πρακτική στο μέλλον..

Όσον αφορά την κατάργηση της στήλης « Διδάγματα », η Επιτροπή θεωρεί ότι δεν οδηγεί σε απώλεια πληροφοριών δεδομένου ότι οι αναλύσεις εξακολουθούν να αναφέρονται λεπτομερώς στον λογαριασμό διαχείρισης.

21. Ένας από τους κύριους στόχους του νέου κανονιστικού πλαισίου ήταν η επίσπευση και η απλοποίηση των διαδικασιών προγραμματισμού μέσω της διευκρίνισης των αρμοδιοτήτων της Επιτροπής και των κρατών μελών. Ωστόσο, η διαδικασία προγραμματισμού, η οποία εξελίσσεται σε πολλά διαδοχικά στάδια, αποδείχθηκε ιδιαίτερα δύσκολη στη διαχείρισή της. Χαρακτηριστικό της ήταν η έλλειψη σαφήνειας όσον αφορά τον επιμερισμό των αρμοδιοτήτων μεταξύ της Επιτροπής και των κρατών μελών, καθώς και η απουσία επακριβούς και προκαθορισμένου πλαισίου προγραμματισμού. Χρειάστηκαν συνεπώς μακρές διαπραγματεύσεις μεταξύ των κρατών μελών και της Επιτροπής, χωρίς ωστόσο να καταστεί δυνατό να καθοριστεί πλήρως το επιχειρησιακό πλαίσιο των παρεμβάσεων. Η κατάσταση αυτή οφείλεται γενικά στο γεγονός ότι εξακολουθούν να υπάρχουν αβεβαιότητες ως προς τις αρμοδιότητες της Επιτροπής και των κρατών μελών και ότι τα κανονιστικά κείμενα σε θέματα προγραμματισμού, διαχείρισης και λογιστικής καταχώρισης των δαπανών παραμένουν πολύπλοκα Ο καθορισμός των περιοχών που είναι επιλέξιμες για τις παρεμβάσεις του στόχου 2 αποτελεί παράδειγμα των δυσκολιών που υπάρχουν στην εκκίνηση της φάσης προγραμματισμού. Ως εκ τούτου, το Συνέδριο συνιστά τη λήψη των αναγκαίων μέτρων για την έγκαιρη επεξεργασία του κατάλληλου πλαισίου για τους μελλοντικούς προγραμματισμούς, ιδίως ενόψει της επικείμενης διεύρυνσης. (Σημεία 3.30, 3.33 και 3.41)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Η δέσμη των μέτρων για την απλοποίηση της διαχείρισης των τρεχουσών προγραμμάτων εγκρίθηκε από την Επιτροπή τον Απρίλιο του 2003 («Ανακοίνωση για την απλοποίηση, την αποσαφήνιση, τον συντονισμό και την ευέλικτη διαχείριση των διαρθρωτικών πολιτικών» - C(2003) 1255). Για τη λήψη των μέτρων αυτών δεν χρειάστηκε να τροποποιηθεί η νομοθεσία. Τα εν λόγω μέτρα καλύπτουν τον συντονισμό του λογιστικού ελέγχου, την ευελιξία στην επιστροφή δαπανών από την Επιτροπή και στην εφαρμογή του κανόνα των αποδεσμεύσεων "ν + 2" την απλούστευση της διαδικασίας ενδιάμεσης αναθεώρησης, περιλαμβανομένης της χορήγησης του αποθεματικού απόδοσης καθώς και την απλούστευση των διαδικασιών που αφορούν την τροποποίηση των προγραμμάτων, τις συνεδριάσεις, τους δείκτες και τις εκθέσεις. Τα μέτρα που αφορούν την τρέχουσα διαχείριση τέθηκαν άμεσα σε εφαρμογή. τα υπόλοιπα εφαρμόζονται σύμφωνα με το χρονοδιάγραμμα. Στον τομέα του δημοσιονομικού ελέγχου τα επιμέρους μέτρα περιλαμβάνουν την έκδοση, τον Δεκέμβριο του 2003, ενημερωμένου εγχειριδίου ελέγχου των διαρθρωτικών ταμείων (εκδόθηκε επίσης συμπληρωματικό εγχειρίδιο ελέγχου για το Ευρωπαϊκό Κοινωνικό Ταμείο), κατευθυντηρίων γραμμών (που περιλαμβάνονται στα εγχειρίδια ελέγχου) για τους δειγματοληπτικούς ελέγχους και τον προσδιορισμό των απαιτήσεων για την τήρηση εγγράφων στο πλαίσιο της διαδρομής ελέγχου (κανονισμός (EΚ) αριθ. 2355/2002, που τροποποιεί τον κανονισμό 438/2001). Η Επιτροπή συζήτησε επίσης με τα κράτη μέλη τη σύναψη «συμβάσεων εμπιστοσύνης» που θα της επιτρέψουν να περιορίσει τη δραστηριότητα ελέγχου που ασκεί στο κράτος μέλος. Έχουν ξεκινήσει οι διαπραγματεύσεις με πολλά κράτη μέλη για τις συμβάσεις εμπιστοσύνης.

Η Επιτροπή αναμένει ότι τα εν λόγω μέτρα απλοποίησης θα συμβάλλουν στην επιτάχυνση της εκτέλεσης των τρεχουσών προγραμμάτων. Στο πλαίσιο αυτό πρέπει να σημειωθεί η αύξηση κατά το 2003 των πληρωμών των διαρθρωτικών ταμείων για την περίοδο 2000-2006.

Για τα νέα κράτη μέλη η Επιτροπή ολοκλήρωσε το 2003 τις διαπραγματεύσεις των βασικών εγγράφων που αφορούν τα προγράμματά τους για την περίοδο 2004-2006 (ΚΠΣ και ΕΕΠ στόχου 1). Το γεγονός αυτό θα επιτρέψει την επίσημη έγκριση των προγραμμάτων αμέσως μετά την προσχώρηση τον Μάιο του 2004 και την ταχεία έναρξη εκτέλεσής τους.

Στο πλαίσιο της προετοιμασίας της νέας περιόδου προγραμματισμού των διαρθρωτικών ταμείων που ξεκινά το 2007, εκδόθηκε τον Μάρτιο του 2003 η δεύτερη έκθεση παρακολούθησης που αποτελεί συνέχεια της δεύτερης έκθεσης για την οικονομική και κοινωνική συνοχή του 2002, ενώ πραγματοποιήθηκε τον Μάρτιο σεμινάριο με τα κράτη μέλη. Η τρίτη έκθεση για την οικονομική και κοινωνική συνοχή που θα προσδιορίζει σε γενικές γραμμές τις προτάσεις της Επιτροπής για την μελλοντική περίοδο, θα εκδοθεί τον Φεβρουάριο του 2004 και θα ακολουθήσει τον Μάιο «Φόρουμ για τη συνοχή». Η Επιτροπή προτίθεται να εκδώσει εντός του 2004 τις οριστικές προτάσεις για τις κανονιστικές ρυθμίσεις που διέπουν τη νέα περίοδο προκειμένου να έχει θεσπιστεί το νέο νομοθετικό πλαίσιο μέχρι τα τέλη του 2005.

22. Σε αυτά τα προβλήματα των διαδικασιών προγραμματισμού προστέθηκε η πολυπλοκότητα των κανονιστικών κειμένων σχετικά με τις δαπάνες και οι συνεχιζόμενες αβεβαιότητες στην ερμηνεία ορισμένων βασικών στοιχείων, όπως η επιλεξιμότητα ορισμένων δαπανών, τα ποσοστά συγχρηματοδοτήσεις των επενδύσεων που αποφέρουν έσοδα ή ο ορισμός του τελικού δικαιούχου. (3.32)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Ο κανονισμός (EΚ) αριθ. 1685/2000 όσον αφορά την επιλεξιμότητα των δαπανών των ενεργειών που συγχρηματοδοτούνται από τα διαρθρωτικά ταμεία τροποποιήθηκε από τον κανονισμό 1145/2003 προκειμένου να διευκρινισθούν ορισμένα σημεία όπως τα τραπεζιτικά έξοδα στα προγράμματα INTERREG και το καθεστώς των πληρωμών στα κεφάλαια επιχειρηματικού κινδύνου ως πραγματικά καταβληθείσες δαπάνες. Δεν έχει γίνει καμία τροποποίηση όσον αφορά τη χορήγηση προκαταβολών επί των πιστώσεων στους δικαιούχους, μετά την απόρριψη από τα κράτη μέλη της πρότασης να εξετάσουν τις εν λόγω προκαταβολές ως επιλέξιμες δαπάνες στο πλαίσιο της συζήτησης για τη δέσμη μέτρων για την απλοποίηση (η έκδοση του κανονισμού (ΕΚ) αριθ. 1145/2003 αμφισβητήθηκε ενώπιον του Δικαστηρίου για διαδικαστικούς λόγους. η Επιτροπή θα τον αποσύρει και θα τον επανεκδώσει στις αρχές του 2004). Εκτός από το σημείωμα οδηγιών για τη λήψη υπόψη των εσόδων στα σχέδια υποδομών, η Επιτροπή αναπροσάρμοσε τον Δεκέμβριο του 2002 τον οδηγό για την ανάλυση του κόστους οφέλους στα έργα του ΕΤΑΑ του Ταμείου Συνοχής και του ISPA. Έχει πραγματοποιήσει αρκετές συνεδριάσεις με εθνικές αρχές με σκοπό τη βελτίωση της μεθοδολογίας των αναλύσεων κόστους/οφέλους. Ο οδηγός αυτός διατυπώνει τις εφαρμοστέες αρχές στις χρηματοοικονομικές αναλύσεις που χρησιμεύουν ως βάση για τον καθορισμό των ποσοστών συγχρηματοδότησης, συμπεριλαμβανομένων των εσόδων, τις υπολειμματικής αξίας και των προεξοφλητικών επιτοκίων. Τον Απρίλιο του 2003 η Επιτροπή απέστειλε επιστολή προς τα κράτη μέλη για να υπενθυμίσει τις αρχές αυτές, καθορίζοντας παράλληλα ορισμένες παραμέτρους για τον υπολογισμό των ποσοστών συγχρηματοδότησης.

23. Ο κατακερματισμός της διαχείρισης των διαρθρωτικών ενεργειών μεταξύ των διαφόρων υπηρεσιών της Επιτροπής δυσχέραινε πάντοτε το σχηματισμό μιας εικόνας της συνολικής κατάστασης. Επιπλέον, η κοινή βάση δεδομένων για τα διαρθρωτικά ταμεία, η οποία θα καθιστούσε δυνατή την ηλεκτρονική ανταλλαγή πληροφοριών, δεν λειτουργούσε κατά το χρόνο των διαπραγματεύσεων σχετικά με τα προγράμματα. Στα τέλη του 2001 εξακολουθούσαν να λείπουν ορισμένες πληροφορίες, ιδίως αναφορικά με το ΧΜΠΑ. (Σημείo 3.37)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Η ΓΔ FISH καταχώρησε τις αρχικές επιδοτήσεις για το ΧΠΜΑ της περιόδου 2000-06 στην κοινή βάση δεδομένων SFC τον Ιούλιο/Αύγουστο 2002 και στη συνέχεια προέβη σε ενημέρωση των εν λόγω στοιχείων. Ωστόσο, δεν χρησιμοποιεί το σύστημα για την επεξεργασία των αιτήσεων πληρωμών. Η βάση SFC εκπονεί ήδη ορισμένα ήδη εκθέσεων και διενεργεί αναλύσεις όπως για το "ν + 2", ενώ βελτιώνεται και αναπτύσσεται προκειμένου να είναι σε θέση να εκτελεί περισσότερες λειτουργίες. Έχουν αναπτυχθεί σύνδεσμοι με σημαντικά έγγραφα καθώς και δυνατότητα χρησιμοποίησης ηλεκτρονικής υπογραφής. Αναπτύσσεται ακόμη πύλη των διαρθρωτικών ταμείων στην οποία το SFC θα διαδραματίσει σημαντικό ρόλο. Το 2004 η Επιτροπή θα προσδιορίσει τους απαραίτητους συνδέσμους μεταξύ του SFC και της δομής του νέου συστήματος της γενικής λογιστικής.

24. Οι έλεγχοι στους οποίους πρέπει να προβαίνουν τα κράτη μέλη πριν από την ολοκλήρωση κάθε μορφής παρέμβασης της περιόδου 1994-1999 αποτελούν ουσιώδες στοιχείο της αξιοπιστίας των συστημάτων τους, καθώς και της κανονικότητας των αιτήσεων πληρωμής. Μολονότι έχουν γίνει ορισμένες βελτιώσεις με στόχο την ομοιόμορφη εφαρμογή των σχετικών διατάξεων, τα συστήματα ελέγχου δεν εξασφαλίζουν ακόμη ότι οι τελικές δηλώσεις δαπανών στηρίζονται σε αρκούντως αυστηρούς και αξιόπιστους ελέγχους. Το 2001 η Επιτροπή προέβη στο κλείσιμο 53 παρεμβάσεων του στόχου 2 για την περίοδο 1994-1996 (εκ των οποίων 16 του ΕΤΠΑ και 37 του ΕΚΤ). Στο τέλος του 2001 έμεναν ακόμη ανοικτές 53 παρεμβάσεις οι οποίες αντιστοιχούσαν σε αναλήψεις υποχρεώσεων προς εκκαθάριση ύψους 575 εκατομμύρια ευρώ (εκ των οποίων οι 44 του ΕΤΠΑ αντιστοιχούσαν σε 540 εκατομμύρια ευρώ και οι εννέα του ΕΚΤ σε 35 εκατομμύρια ευρώ). Οι διαδικασίες κλεισίματος που εφαρμόστηκαν στις παρεμβάσεις 1994-1996 του στόχου 2 καθώς και στα σχέδια του Ταμείου Συνοχής είναι κατ' ουσίαν πανομοιότυπες με εκείνες της προηγούμενης περιόδου. Συνεπώς, ενόψει των κλεισιμάτων που προβλέπεται να αρχίσουν από το 2002, η Επιτροπή οφείλει να εντείνει τις πρωτοβουλίες της, συμπεριλαμβανομένου του καλύτερου συντονισμού της δραστηριότητας των υπηρεσιών της που είναι αρμόδιες για τις διάφορες διαρθρωτικές ενέργειες. (Σημεία 3.62 και 3.81.

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Κατά το 2003 η Επιτροπή προέβη στο κλείσιμο του μεγαλύτερου μέρους των προγραμμάτων του στόχου αριθ. 2 της περιόδου 1994-1996 που ήταν ακόμη ανοικτά στα τέλη του 2001. Στα τέλη του 2003 έμεναν ακόμη ανοικτά μόνο οκτώ από τα προγράμματα αυτά για το ΕΤΠΑ ή το ΕΚΤ (πέντε για το ΕΤΠΑ και τρία για το ΕΚΤ) που αντιστοιχούσαν σε αναλήψεις υποχρεώσεων 70 εκατ. ευρώ (66 εκατ. ευρώ ΕΤΠΑ, 4,7 εκατ. ευρώ ΕΚΤ). Για τα περισσότερα από τα υπόλοιπα προγράμματα της περιόδου 1994-99, τα κράτη μέλη διαβίβασαν τα απαιτούμενα έγγραφα για το κλείσιμο λίγο πριν λήξει η προθεσμία στα τέλη Μαρτίου 2003. Μέχρι τα τέλη του 2003 οι υπηρεσίες των διαρθρωτικών ταμείων είχαν ολοκληρώσει την εξέταση των εν λόγω εγγράφων καθώς και τη διαδικασία κλεισίματος, περιλαμβανομένης της τελικής πληρωμής και της αποδέσμευσης των δαπανών που δεν είχαν αποτελέσει το αντικείμενο αίτησης πληρωμής και οι οποίες αντιπροσώπευαν το 41% των υπολειπομένων προς εκκαθάριση υποχρεώσεων στα τέλη του 2002. Εφαρμόστηκαν αυστηρές διαδικασίες, κοινές για τα τέσσερα ταμεία με χρησιμοποίηση καταλόγων ελέγχου. Ενδεχόμενες ασάφειες διασαφηνίστηκαν σε διαβούλευση μεταξύ των τεσσάρων υπηρεσιών. Για τα τρίτα τέταρτα περίπου των προγραμμάτων, ζητήθηκε διευκρίνηση ορισμένων σημείων στις δηλώσεις κλεισίματος όσον αφορά το ελεγκτικό έργο που πραγματοποιήθηκε πριν από την περάτωση των προγραμμάτων ή τους λόγους επιλεξιμότητας των δηλώσεων. Οι υπηρεσίες των διαρθρωτικών ταμείων συνεργάστηκαν στενά με την OLAF προκειμένου να διασφαλίσουν τη διασαφήνιση όλων των υποθέσεων παρατυπίας που κοινοποιήθηκαν. Επιπλέον, οι υπηρεσίες διεξήγαν σημαντικό αριθμό επιτοπίων ελέγχων των προγραμμάτων που είχαν ήδη κλείσει. Στις περιπτώσεις που διαπιστώθηκαν παραλείψεις στο ελεγκτικό έργο ή γεννήθηκαν ερωτηματικά που δεν απαντήθηκαν όσον αφορά τις ίδιες δηλώσεις κλεισίματος σε σχέση με τις δηλωθείσες δαπάνες, η Επιτροπή θα εφαρμόσει τις δημοσιονομικές διορθώσεις. Οι διορθώσεις αυτές ενδέχεται να καθοριστούν κατ' αποκοπή σε βάση που θα συμφωνηθεί από όλα τα ταμεία. Οι αρμόδιες υπηρεσίες των διαρθρωτικών ταμείων θα συνεχίσουν κατά το 2004 τις εργασίες κλεισίματος καθώς και τους ελέγχους των προγραμμάτων 1994-1999 που έχουν κλείσει. Σχετική αναφορά γίνεται στις απαντήσεις της Επιτροπής στα σημεία 5.20-5.21 και 5.54 της έκθεση του Ελεγκτικού Συνεδρίου 2002 (ΕΕ C 286, 28.11.2003, σ. 1).

25. Οι διαδικασίες εξέτασης των αιτήσεων τελικής πληρωμής λάμβαναν πάντοτε τη μορφή διϋπηρεσιακών διαβουλεύσεων, χωρίς μεταβολή των εκατέρωθεν αρμοδιοτήτων σε σχέση με την προηγούμενη περίοδο. Πρώτιστος στόχος των εν λόγω διαδικασιών είναι να επαληθευτεί εάν επιλύθηκαν οι συγκεκριμένες ανωμαλίες που εντοπίστηκαν κατά τους ενδεχόμενους προγενέστερους επιτόπιους ελέγχους. Η παρακολούθηση της συνέχειας που δίδεται σε αυτές τις παρατηρήσεις ελέγχου εξακολουθεί να εξαρτάται από διάφορες βάσεις δεδομένων που έχουν δημιουργηθεί χωρίς συντονισμό, ενώ η ενιαία βάση που έχει εξαγγείλει η Επιτροπή είναι αδύνατον να αρχίσει να λειτουργεί πριν από το 2002. (Σημείo 3.48)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Για το κλείσιμο των προγραμμάτων της περιόδου 1994-99 όλες οι αρμόδιες υπηρεσίες των διαρθρωτικών ταμείων εφάρμοσαν κοινές αυστηρές διαδικασίες. Η πλήρης θέση σε λειτουργία του μέσου διαχείρισης ελέγχων SYSAUDI, το οποίο θα επιτρέψει μεταξύ άλλων την αποτελεσματική παρακολούθηση, αναβλήθηκε και θα αρχίσει να χρησιμοποιείται το πρώτο εξάμηνο του 2004. Στο μεταξύ, ορισμένες υπηρεσίες των διαρθρωτικών ταμείων χρησιμοποίησαν άλλα συστήματα για την παρακολούθηση των αποτελεσμάτων του ελέγχου. Για παράδειγμα η ΓΔ EMPL παρακολουθεί όλες τις συστάσεις της στο πλαίσιο των συστημάτων για τα προγράμματα 2000-2006 με το μηχανοργανωμένο σύστημα παρακολούθησης GESAUDIT, που εκπόνησε το 2002.

26. Ο κανονιστικός μηχανισμός διαχείρισης και ελέγχου που προβλέπεται για την περίοδο 2000-2006 ενισχύθηκε. Ωστόσο, ήδη έχει σημειωθεί καθυστέρηση στην εφαρμογή του, οι διάφορες δομές δεν λειτουργούν ακόμα όλες, ενώ δεν έχει αρχίσει ο ανεξάρτητος έλεγχος των πράξεων. Όσον αφορά τις ενδιάμεσες πληρωμές, το Συνέδριο εντόπισε την ύπαρξη μη επιλέξιμων δαπανών του αυτού είδους με αυτές των προηγούμενων περιόδων, γεγονός που σημαίνει ότι συμμετέχοντες σε αυτή τη διαδικασία δεν γνωρίζουν όλοι επαρκώς τους ισχύοντες κανόνες. Προκειμένου να εξακριβώνει ότι τα συστήματα διαχείρισης και ελέγχου ανταποκρίνονται στα πρότυπα που επιβάλλει η νομοθεσία, η Επιτροπή υποχρεούται να εξετάζει με τακτικό τρόπο τη λειτουργία αυτών των συστημάτων. Για το σκοπό αυτό, είναι απαραίτητοι οι επιτόπιοι έλεγχοι. Ωστόσο, το 2001, οι ΓΔ Περιφερειακή πολιτική και Αλιεία προέβησαν σε περιορισμένο αριθμό επισκέψεων ελέγχου, ενώ η ΓΔ Απασχόληση πραγματοποίησε μία και μόνο επίσκεψη και η ΓΔ Γεωργία καμία. Συνεπεία αυτού, το 2001 η Επιτροπή δεν είχε αποκομίσει επαρκή βεβαιότητα για την αξιοπιστία αυτών των συστημάτων. Σε ορισμένα κράτη μέλη, οι διαδικασίες ελέγχου της πραγματικότητας και της επιλεξιμότητας των δαπανών παρουσιάζουν αδυναμίες, με κύριο χαρακτηριστικό την απουσία ελέγχου των τιμολογίων που έχουν εξοφληθεί ή ανάλογων εγγράφων. Αυτό έχει ως συνέπεια ότι η δήλωση δαπανών καταρτίζεται χωρίς να εξακριβώνεται κατά πόσο οι δαπάνες έχουν όντως πραγματοποιηθεί. Κατά συνέπεια, η Επιτροπή οφείλει να καταβάλει προσπάθειες για τη συντομότερη δυνατή ολοκλήρωση των ελέγχων της στα κράτη μέλη και να φροντίσει ώστε τα ελεγκτικά πρότυπα και οι κανόνες επιλεξιμότητας, καθώς και οι κυρώσεις που πρέπει να συνοδεύουν τη μη τήρησή τους, διαδίδονται και γίνονται αντιληπτοί με σαφήνεια σε όλα τα επίπεδα. (Σημεία. 3.66, 3.67 και 3.82)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Οι υπηρεσίες των διαρθρωτικών ταμείων συνεχίζουν τους επιτοπίους ελέγχους τους των συστημάτων διαχείρισης και ελέγχου που θέσπισαν τα κράτη μέλη για τα προγράμματα της περιόδου 2000-2006. Οι έλεγχοι που πραγματοποιήθηκαν μέχρι τα τέλη του 2003 κατανέμονται ως ακολούθως :

- ΕΤΠΑ : 37

- ΕΚΤ : 68

- ΕΓΤΠΕ Εγγυήσεις : 14

- ΧΜΠΑ : 13 εκ των 16 προγραμμάτων.

Για το 2004, η ΓΔ REGIO προγραμματίζει 15 νέους ελέγχους για τα τρέχοντα προγράμματα, ενώ η ΓΔ EMPL προγραμματίζει 40 ελέγχους. Η ΓΔ FISH θα ολοκληρώσει τον έλεγχο όλων των προγραμμάτων του ΧΜΠΑ μέχρι τον Μάρτιο του 2004. Η ΓΔ AGRI θα έχει ελέγξει μέχρι τον Φεβρουάριο του 2004 προγράμματα που αντιπροσωπεύουν το 41% των δαπανών που ΕΓΤΠΕ-Τμήμα Εγγυήσεων. Η ΓΔ REGIO διηνήργησε 10 ελέγχους των συστημάτων που προβλέπονται για το Ταμείο Συνοχής δυνάμει του κανονισμού ΕΚ αριθ. 1386/2002 και προβλέπει πέντε επιπλέον παρόμοιους ελέγχους στο πρόγραμμά της για 2004.

27. Στην περίπτωση ενός δείγματος καινοτόμων και προπαρασκευαστικών σχεδίων για την τοπική απασχόληση που χρηματοδοτούνταν από την Επιτροπή, μερικές φορές οι διαδικασίες δημοσιονομικής διαχείρισης της Επιτροπής δεν εφαρμόστηκαν με την απαιτούμενη αυστηρότητα. Επιπλέον, δεν εξασφαλιζόταν πάντοτε η αποτελεσματικότητα της δαπάνης για αυτά τα σχέδια λόγω της αλληλοεπικάλυψης, ως ένα βαθμό, των διαφόρων καινοτόμων δράσεων και της καθυστερημένης έγκρισης μερικών σχεδίων. (Σημείo 3.118)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Έχει καταβληθεί σημαντική προσπάθεια για τον εξορθολογισμό της κοινοτικής ενίσχυσης που παρέχεται για ενέργειες ανάπτυξης της τοπικής απασχόλησης οι οποίες χρηματοδοτούνται από την Επιτροπή. Στα πλαίσια αυτά από το 2003 δεν χρηματοδοτούνται από το κονδύλιο B5-503 νέα σχέδια προκειμένου να αποφευχθούν οι επικαλύψεις μεταξύ των ενεργειών του άρθρου 6 και των προπαρασκευαστικών μέτρων υπέρ της τοπικής απασχόλησης που χρηματοδοτήθηκαν το 2001 και το 2002 μέσω του εν λόγω κονδυλίου.

Οι προσπάθειες της Επιτροπής στον τομέα αυτό κατά το 2003 επικεντρώθηκαν κυρίως στην ανταλλαγή και διάδοση βέλτιστων πρακτικών, την ανάπτυξη μεθοδολογικών και λοιπών μέσων για την ενίσχυση όλων των σχετικών τομέων και τη θεματική και ανά πρόγραμμα αξιολόγηση των σχετικών ενεργειών που έχουν ενισχυθεί μέχρι σήμερα από την Επιτροπή. Η Επιτροπή ενεθάρρυνε επίσης ενεργά τα κράτη μέλη να αναπτύξουν την περιφερειακή και τοπική διάσταση των πολιτικών τους στον τομέα της απασχόλησης στο πλαίσιο της ευρωπαϊκής στρατηγικής για την απασχόληση.

Όσον αφορά τις καινοτόμες ενέργειες που συγχρηματοδοτούνται στο πλαίσιο του άρθρου 6 του ΕΚΤ, εκδόθηκαν προσκλήσεις υποβολής προτάσεων με συγκεκριμένο θέμα και τέθηκε σε εφαρμογή ένα αυστηρό σύστημα επιλογής και διαχείρισης των σχεδίων. Πραγματοποιήθηκαν επίσης βελτιώσεις της δημοσιονομικής διαχείρισης των σχεδίων ενώ ενισχύθηκαν οι έλεγχοι, περιλαμβανομένων των επιτοπίων ελέγχων, εντός των ορίων των διαθέσιμων πόρων.

28. Το Συνέδριο επισημαίνει ότι σε γενικές γραμμές, η εφαρμογή από την Επιτροπή των παρατηρήσεων που διατυπώθηκαν στη δήλωση αξιοπιστίας του 1999 και στις επόμενες δηλώσεις ήταν αυστηρότερη απ' ό,τι για προηγούμενες DAS. Ωστόσο, παρόλο που οι παρατηρήσεις του Συνεδρίου επισημαίνουν συχνά ελλείψεις στη διαχείριση και τον έλεγχο που είναι κοινές σε πολλά προγράμματα, η Επιτροπή σπάνια επεκτείνει τις έρευνες της πέραν των αναγκαστικά περιορισμένων δειγμάτων που εξετάζονται από το Συνέδριο. Όσον αφορά ειδικότερα τις περαιωθείσες παρεμβάσεις, η Επιτροπή θα έπρεπε να αξιολογεί την επίπτωση των σφαλμάτων στο σύνολο της σχετικής παρέμβασης και να μην περιορίζεται στην ανάκτηση των αχρεωστήτως καταβληθέντων ποσών μόνο σε ατομικές υποθέσεις που δεν αποτέλεσαν το αντικείμενο αμφισβήτησης. (Σημείο 3. 104)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Όταν στα σφάλματα που επισημαίνονται από το Ελεγκτικό Συνέδριο καθίσταται σαφής η ύπαρξη προβλήματος σχετικού με το σύστημα, η Επιτροπή επεκτείνει την παρακολούθηση πέραν των περιπτώσεων στις οποίες διαπιστώθηκε το σφάλμα. Ως παράδειγμα μπορούν να αναφερθούν οι υποθέσεις δημοσίων συμβάσεων στην Ισπανία στο πλαίσιο των οποίων η ΓΔ REGIO επέκτεινε την έρευνά της σε άλλες υποθέσεις και προτείνει μια γενική κατ' αποκοπή διόρθωση προκειμένου να αντισταθμιστούν οι παραβάσεις των εν λόγω κανόνων στα προγράμματα 1994-99, καθώς και μία υπόθεση του ΕΚΤ στη Γαλλία. Μετά από έλεγχο του Συνεδρίου στο Παρίσι το 1998 που αφορούσε το Chambre des mιtiers d'Ile de France, για συγκεκριμένο σχέδιο, και μετά από ενδελεχείς συμπληρωματικούς ελέγχους που διενεργήθηκαν στη συνέχεια από την Επιτροπή στο γαλλικό υπουργείο για τις ΜΜΕ και τις βιοτεχνίες, αποφασίστηκε το 2002 δημοσιονομική διόρθωση ανερχόμενη σε καθαρό ποσό 22 εκατ. ευρώ επί του γαλλικού DOCUP στόχος αριθ. 3 του 1994 για το σύνολο του εν λόγω μηχανισμού (απόφαση C(2002)44 της 21/03/2002).

Εσωτερικές πολιτικές

29. Για το πρόγραμμα ΔΕΔ-Μ, η Επιτροπή θα πρέπει να ενισχύσει το νομικό πλαίσιο και το πλαίσιο ελέγχου προκειμένου να βελτιωθεί η προστασία των κοινοτικών οικονομικών συμφερόντων (π.χ. απαιτώντας την ανταλλαγή επιστολών προσφοράς μεταξύ των κρατών μελών και των τελικών δικαιούχων, καθώς και αναπτύσσοντας και εφαρμόζοντας σαφέστερους κανόνες σχετικά με την επιλεξιμότητα των δαπανών). Η αξιολόγηση των προτάσεων θα πρέπει, αφενός, να βελτιωθεί με την εντατικότερη χρησιμοποίηση εξωτερικών εμπειρογνωμόνων και, αφετέρου, να τεκμηριώνεται ορθά. Οι διοικητικές διαδικασίες και τα συστήματα πληροφορικής θα πρέπει να τροποποιηθούν, λαμβάνοντας υπόψη τις ειδικές απαιτήσεις του προγράμματος ΔΕΔ-Μ. Θα πρέπει να διενεργούνται τακτικοί έλεγχοι των ολοκληρωμένων δράσεων ΔΕΔ-Μ. (Σημείo 4.74)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Η Επιτροπή εισήγε το 2003 μια νέα εκδοχή της απόφασής της που ενίσχυσε το ρόλο των κρατών μελών (έλεγχος, εκτίμηση, επίβλεψη, αξιολόγηση...) και προσδιόρισε τις αρμοδιότητες του κάθε εταίρου που διαδραματίζει ρόλο στη χρησιμοποίηση της εν λόγω χρηματοδοτικής συνεισφοράς. Κατά το 2004 η απόφαση της Επιτροπής θα αναθεωρηθεί εκ νέου προκειμένου να περιλάβει πιο ακριβείς όρους όσον αφορά τις υποχρεώσεις των κρατών μελών. Η Επιτροπή απευθύνει στο εξής επίσημα την απόφαση στους τελικούς δικαιούχους καθώς και στα κράτη μέλη και προσδιορίζει ακριβέστερα τους αντίστοιχους ρόλους τους.

Έχει βελτιωθεί η σαφήνεια με την οποία προσδιορίζονται οι εργασίες και οι μελέτες. Η Επιτροπή εισήγε τη χρησιμοποίηση πρότυπου εντύπου για τη δήλωση των δαπανών στη νέα έκδοση της απόφασης της Επιτροπής του 2003 καθώς και στην αναθεώρηση του 2003 των διαδικασιών του ΔΕΔ-Μ η οποία οδήγησε στην επεξεργασία εγχειριδίου ΔΕΔ-Μ το οποίο θα χρησιμοποιηθεί στις αρχές του 2004. Θα εκπονηθούν ακριβέστεροι κανόνες σχετικά με τις υποχρεώσεις δημοσιότητας χρησιμοποιώντας ως υπόδειγμα την πρακτική των διαρθρωτικών ταμείων.

Η Επιτροπή εξετάζει το θέμα της χρησιμοποίησης εξωτερικών εμπειρογνωμόνων στην αξιολόγηση των σχεδίων.

30. Η Επιτροπή καλείται να προστατεύσει τα κοινοτικά οικονομικά συμφέροντα επιβάλλοντας τις κυρώσεις που προβλέπει ο κανονισμός αριθ. 2988/95 του Συμβουλίου. Επιπλέον της ανάκτησης των αχρεωστήτως ληφθέντων πλεονεκτημάτων, οι κυρώσεις αυτές θα πρέπει να είναι ορατές και να προβλέπουν ανάλογα διοικητικά μέτρα και ποινές, προκειμένου να είναι τόσο αποτελεσματικές όσο και αποτρεπτικές. Οι εν λόγω κυρώσεις θα μπορούσαν να καθορίζονται σε υποδείγματα σύμβασης ή να θεσπίζονται μέσω ειδικού τομεακού κανόνα. (Σημείo 4.51)

Απάντηση της Επιτροπής:

Η σύσταση τέθηκε σε εφαρμογή.

Οι συμβάσεις του 6ου ΠΠ περιλαμβάνουν ποινές υπό μορφή «κατ' αποκοπή αποζημιώσεων» (βλ. κατωτέρω), την δυνατότητα πραγματοποίησης λογιστικών και λοιπών ελέγχων ακόμη και μέσω του Ελεγκτικού Συνεδρίου και ειδικές διατάξεις όσον αφορά την είσπραξη των αχρεωστήτως καταβληθέντων ποσών.

Κατ' αποκοπήν αποζημίωση.

Υπό την επιφύλαξη οιωνδήποτε άλλων μέτρων προβλέπει η παρούσα σύμβαση, οι αντισυμβαλλόμενοι αποδέχονται ότι η Κοινότητα, για να προστατεύσει τα οικονομικά της συμφέροντα, έχει δικαίωμα να αξιώσει κατ' αποκοπήν αποζημίωση από αντισυμβαλλόμενο που έχει υπερτιμήσει τις δαπάνες του και έχει, κατά συνέπεια, λάβει αδικαιολόγητη χρηματοδοτική συνεισφορά εκ μέρους της Κοινότητας. Η κατ' αποκοπήν αποζημίωση οφείλεται επιπροσθέτως στην ανάκτηση της αδικαιολόγητης χρηματοδοτικής συνεισφοράς από τον αντισυμβαλλόμενο.

1. Το ύψος της κατ' αποκοπήν αποζημίωσης είναι ανάλογο προς τις υπερτιμημένες δαπάνες και το αχρεωστήτως καταβληθέν μερίδιο της συνεισφοράς της Κοινότητας. Το ποσό της κατ' αποκοπήν αποζημίωσης υπολογίζεται με βάση τον ακόλουθο τύπο:

Κατ' αποκοπήν αποζημίωση = αδικαιολόγητη χρηματοδοτική συνεισφορά x (υπερτιμημένες δαπάνες/συνολικές καταλογισθείσες δαπάνες)

Για τον υπολογισμό οιασδήποτε κατ' αποκοπήν αποζημίωσης λαμβάνεται υπόψη μόνον η περίοδος που καλύπτει η αίτηση χρηματοδοτικής συνεισφοράς που έχει υποβάλει ο αντισυμβαλλόμενος. Δεν υπολογίζεται με βάση τη συνολική χρηματοδοτική συνεισφορά της Κοινότητας.

2. Η Επιτροπή κοινοποιεί την αξίωση αποζημίωσης στον αντισυμβαλλόμενο τον οποίο κρίνει οφειλέτη κατ' αποκοπήν αποζημίωσης, μέσω συστημένης επιστολής έναντι απόδειξης παραλαβής. Ο αντισυμβαλλόμενος έχει στη διάθεσή του προθεσμία 30 ημερών για να ανταποκριθεί στην αξίωση αποζημίωσης της Κοινότητας.

3. Η διαδικασία που ακολουθείται για την επιστροφή αδικαιολόγητης χρηματοδοτικής συνεισφοράς και την πληρωμή κατ' αποκοπήν αποζημίωσης καθορίζεται σύμφωνα με τις διατάξεις του άρθρου ΙΙ.31.

4. Η Επιτροπή έχει δικαίωμα να αξιώσει αποζημίωση για οιαδήποτε υπερτιμημένη δαπάνη αποκαλύπτεται μετά τη λήξη της σύμβασης, σύμφωνα με τις διατάξεις των παραγράφων 1 έως 6.

5. Οι διατάξεις του παρόντος άρθρου δεν προδικάζουν τις διοικητικές ή οικονομικές κυρώσεις τις οποίες δύναται να επιβάλει η Επιτροπή, δυνάμει του δημοσιονομικού κανονισμού, σε οιονδήποτε αντισυμβαλλόμενο έχει παραβεί συμβατικές υποχρεώσεις ή έχει διαπράξει παρατυπία, ούτε τις αστικές αξιώσεις τις οποίες έχει δικαίωμα να εγείρει η Κοινότητα ή κάθε άλλος αντισυμβαλλόμενος. Επιπλέον, οι συγκεκριμένες διατάξεις δεν αποκλείουν το ενδεχόμενο κίνησης ποινικών διαδικασιών εκ μέρους των αρχών των κρατών μελών.

6. Επιπλέον, όπως ορίζεται στον δημοσιονομικό κανονισμό, οιοσδήποτε αντισυμβαλλόμενος κρίνεται ότι έχει διαπράξει σοβαρό παράπτωμα κατά την εκπλήρωση των συμβατικών του υποχρεώσεων υφίσταται οικονομικές κυρώσεις, οι οποίες αντιστοιχούν στο 2 έως 10% του ύψους της χρηματοδοτικής συνεισφοράς που ο αντισυμβαλλόμενος έχει λάβει από την Κοινότητα. Το ποσοστό αυτό δύναται να αυξηθεί σε 4 έως 20 % σε περίπτωση υποτροπής κατά τα πέντε έτη που έπονται της πρώτης παράβασης.

31. Συνιστάται η συμπλήρωση των τακτικών επιτόπιων ελέγχων, που διενεργούν υπάλληλοι της Επιτροπής επιφορτισμένοι με την παρακολούθηση των δράσεων ΔΕΔ-Μ, με εκ των υστέρων χρηματοοικονομικούς και τεχνικούς ελέγχους. (Σημείo 4.33.

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Σύμφωνα με τη σύσταση του Συνεδρίου, η κεντρική μονάδα χρηματοοικονομικού ελέγχου της ΓΔ TREN διενήργησε έλεγχο σε δείγμα δράσεων ΔΕΔ-Μ κατά το 2003. Οι έλεγχοι αυτοί θα συνεχιστούν το 2004. Xάρη στην αύξηση των ανθρώπινων πόρων στη μονάδα χρηματοοικονομικού ελέγχου και σε μία νέα σύμβαση-πλαίσιο που έχει συναφθεί με εταιρεία εξωτερικού ελέγχου, ο αριθμός των ελέγχων θα αυξηθεί περαιτέρω.

32. Τα υποδείγματα σύμβασης για τις έμμεσες δράσεις ΕΤΑΕ θα πρέπει να προβλέπουν την από κοινού και εις ολόκληρον ευθύνη των συμμετεχόντων όσον αφορά τη χρησιμοποίηση της κοινοτικής χρηματοδοτικής συνεισφοράς (με εξαίρεση συμμετεχόντων όπως δημόσια πανεπιστήμια). (Σημείo 4.50)

Απάντηση της Επιτροπής:

Η σύσταση τέθηκε σε εφαρμογή.

Το υπόδειγμα σύμβασης του έκτου προγράμματος-πλαισίου περιλαμβάνει την αρχή της συλλογικής ευθύνης για τους αντισυμβαλλόμενους που δεν είναι ούτε δημόσιοι φορείς, ούτε διεθνείς οργανισμοί ούτε οργανισμοί των οποίων τη συμμετοχή εγγυάται κράτος μέλος ή συνδεδεμένο κράτος. Η ευθύνη αυτή εφαρμόζεται σε όλα τα σχέδια εκτός από τις συμβάσεις Marie Curie, ειδικές δράσεις για τις ΜΜΕ και ορισμένες ειδικές δράσεις ενίσχυσης δεόντως αιτιολογημένες.

Χρηματοοικονομική συλλογική ευθύνη

1. Σε περίπτωση καταγγελίας της σύμβασης ή καταγγελίας της συμμετοχής αντισυμβαλλομένου δυνάμει του άρθρου ΙΙ.16, και μη επιστροφής από οιονδήποτε αντισυμβαλλόμενο του ποσού που οφείλει, η κοινοπραξία επιστρέφει το οφειλόμενο ποσό στην Επιτροπή.

Το ποσό που οφείλεται στην Επιτροπή δεν δύναται να υπερβαίνει το ύψος της χρηματοδοτικής συνεισφοράς που οφείλεται στην κοινοπραξία σύμφωνα με το άρθρο 5.

2. Το προς επιστροφή ποσό κατανέμεται μεταξύ των υπόλοιπων αντισυμβαλλομένων πλην εκείνων που προβλέπονται στην παράγραφο 3, κατ' αναλογία προς το μερίδιό τους στο σύνολο του έργου.

Η κατανομή αυτή βασίζεται στο σχετικό βάρος όλων των αντισυμβαλλομένων που δεν αποκλείονται από την παράγραφο 3, λαμβάνοντας υπόψη το μερίδιό τους στις προσωρινές δαπάνες που προβλέπονται στο Παράρτημα Ι προκειμένου για επιστροφή προχρηματοδότησης, και το μερίδιό τους στις εγκριθείσες πιστοποιημένες δαπάνες προκειμένου για επιστροφή πληρωμής.

Ουδέν εισπρακτέο από αντισυμβαλλόμενο ποσό δεν υπερβαίνει το ποσό της χρηματοδοτικής συνεισφοράς που ο αντισυμβαλλόμενος δικαιούται να λάβει σύμφωνα με τα ισχύοντα ποσοστά απόδοσης. Το ποσό που ένας αντισυμβαλλόμενος δικαιούται να λάβει βασίζεται στις προσωρινές του δαπάνες όπως αυτές αναφέρονται στο Παράρτημα Ι προκειμένου για επιστροφή προχρηματοδότησης, και στις πιστοποιημένες δαπάνες του που έχει εγκρίνει η Επιτροπή προκειμένου για επιστροφή καταβληθείσας πληρωμής.

3. Οι παράγραφοι 1 και 2 δεν εφαρμόζονται όταν ο υπερήμερος ή διαπράξας παρατυπία αντισυμβαλλόμενος είναι δημόσιος φορέας, διεθνής οργανισμός ή αντισυμβαλλόμενος του οποίου την συμμετοχή στην έμμεση δράση εγγυάται κράτος μέλος ή συνδεδεμένο κράτος.

4. Η συλλογική ευθύνη της κοινοπραξίας δεν καλύπτει:

a) τα ποσά που οφείλει υπερήμερος ή διαπράξας παρατυπία αντισυμβαλλόμενος για αθέτηση ή παράβαση η οποία ανακαλύπτεται μετά την τελική ημερομηνία εκτέλεσης.

β) την κατ' αποκοπήν αποζημίωση που οφείλει αντισυμβαλλόμενος δυνάμει του άρθρου ΙΙ.30.

γ) τις χρηματικές κυρώσεις που επιβάλλονται σε υπερήμερο ή διαπράξαντα παρατυπία αντισυμβαλλόμενο δυνάμει του άρθρου ΙΙ.30.

33. Είναι αναγκαίο να ενταθούν οι προσπάθειες ανάκτησης αχρεωστήτως καταβληθέντων ποσών σε δικαιούχους, ιδίως εκ μέρους των ΓΔ RTD, INFSO και TREN. (Σημείo 4.76)

Απάντηση της Επιτροπής:

Η σύσταση τέθηκε σε εφαρμογή.

Το άρθρο 73 του νέου δημοσιονομικού κανονισμού εισάγει τον μηχανισμό της αντιστάθμισης που επιτρέπει την είσπραξη των αχρεωστήτως καταβληθέντων ποσών. Εξάλλου, οι διαδικασίες υποβολής εκθέσεων όσον αφορά την είσπραξη έχουν ενισχυθεί στο επίπεδο της Επιτροπής. Η εφαρμογή των εν λόγω διαδικασιών πραγματοποιήθηκε στις διάφορες γενικές διευθύνσεις σε συνάρτηση με την οργάνωσή τους..

Όσον αφορά τη ΓΔ INFSO έχει αναπτυχθεί ειδικό μέσο που διευκολύνει την εφαρμογή των αποτελεσμάτων του ελέγχου.

Στη ΓΔ TREN ενισχύθηκε η διαδικασία παρακολούθησης της είσπραξης των αχρεωστήτως καταβληθέντων ποσών και η παρακολούθηση των ελέγχων αποτελεί πλέον δείκτη απόδοσης που ελέγχεται τακτικά..

Τον Φεβρουάριο του 2003, η ΓΔ RTD συνέστησε help desk για τα εντάλματα είσπραξης στην κεντρική δημοσιονομική μονάδα.

Τα κύρια καθήκοντα που ανατέθηκαν στην εν λόγω help desk είναι τα ακόλουθα :

- ο συντονισμός δικτύου υπευθύνων συνδέσμου για τα εντάλματα είσπραξης,

- η εκπόνηση κατευθυντηρίων γραμμών για τα εντάλματα είσπραξης και την ενημέρωσή τους (http://intranet-rtd/services/ f_procedures-ordres-recouvrements_fr.shtml )

- η παροχή υπηρεσιών «καθοδήγησης» που συμπληρώνουν τους κύκλους κατάρτισης που οργανώνει η ΓΔ Budget,

- η πληροφόρηση σχετικά με τα εντάλματα είσπραξης αλλά και για το ενδεχομένως μη φυσιολογικό RAL ώστε να είναι δυνατή η αντιμετώπιση πιθανών καθυστερήσεων στην έκδοση των ενταλμάτων είσπραξης (περιλαμβανομένων στοχοθετημένων ασκήσεων).

- η ΓΔ RTD εκδίδει κάθε μήνα δημοσιονομικό πίνακα που καταχωρείται στο ενδοδίκτυο της ΓΔ και περιλαμβάνει τα εκκρεμή εντάλματα είσπραξής (http://intranet-rtd/politique/ ics12_fr.shtml).

Στον τομέα της πρόληψης μπορεί να επισημανθεί ότι εκτός από τα υπάρχοντα μέτρα, όπως η επαλήθευση της νομικής και δημοσιονομικής κατάστασης των αντισυμβαλλομένων και η ενδεχόμενη χρήση δημοσιονομικών εγγυήσεων, το έκτο πρόγραμμα πλαίσιο εισήγαγε τα ακόλουθα μέτρα :

- τη συλλογική ευθύνη των αντισυμβαλλομένων,

- το πιστοποιητικό ελέγχου,

- ένα νέο καθεστώς για την προχρηματοδότηση (χορήγηση προκαταβολών που προσαρμόζονται περιοδικά στις πραγματικές δαπάνες κατά τη διάρκεια του σχεδίου).

34. Στην ειδική έκθεσή του αριθ. 2/2002 («ΣΩΚΡΑΤΗΣ» και «Νεολαία για την Ευρώπη») το Συνέδριο διατύπωσε ορισμένες συστάσεις για τη βελτίωση της διαχείρισης των εν λόγω προγραμμάτων, οι οποίες θα πρέπει να ληφθούν υπόψη. Αυτές περιλαμβάνουν την αντικατάσταση του ΓΤΒ με κοινοτική υπηρεσία, το σαφή καθορισμό της σχέσης μεταξύ της Κοινότητας και των εθνικών αρχών, τη βελτίωση του εσωτερικού ελέγχου και της παρακολούθησης σε όλα τα επίπεδα, καθώς και την κατάρτιση αποτελεσματικών και έγκαιρων αξιολογήσεων (Σημείo 4.77)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Η Επιτροπή επιβεβαιώνει ότι έχει προβλέψει την αντικατάσταση του μεταβατικού χαρακτήρα ΓΤΒ που τη συνδράμει στην διαχείριση των προγραμμάτων Socrates και Νεολαία για την Ευρώπη από εκτελεστικό οργανισμό: Έχει προβλεφθεί η έκδοση κατά το 2004 της απόφασης σύστασης του οργανισμού και η έναρξη λειτουργίας του το 2005. Ο εν λόγω οργανισμός θα διασφαλίσει τη διαχείριση ορισμένων κεντρικών πτυχών των προγραμμάτων στον τομέα της εκπαίδευσης και του πολιτισμού.

Η Επιτροπή επιβεβαιώνει ότι η θέση σε ισχύ των νέων προγραμμάτων Socrates II και Νεολαία για την Ευρώπη αποτέλεσε την ευκαιρία να ενισχυθεί ο μηχανισμός της χρησιμοποίησης δικτύων εθνικών οργανισμών στο πλαίσιο της διαχείρισης αποκεντρωμένων πτυχών των εν λόγω προγραμμάτων. ειδικότερα, οι εν λόγω βελτιώσεις περιλαμβάνουν τη διασαφήνιση των αντιστοίχων αρμοδιοτήτων της Επιτροπής και των κρατών μελών στη λειτουργία των οργανισμών (πόροι που θα διατεθούν στους οργανισμούς, καθήκοντα των τελευταίων).

Η Επιτροπή φροντίζει να ενισχύσει την παρακολούθηση και τον έλεγχο της εκτέλεσης των προγραμμάτων στον τομέα της εκπαίδευσης και του πολιτισμού (ιδίως των Socrates II και Νεολαία για την Ευρώπη). Ειδικότερα, εξέδωσε στα τέλη του 2001 πρόσκληση υποβολής προσφορών για την παροχή συνδρομής από εταιρείες ελέγχου που θα της επιτρέψουν να αυξήσει τις δραστηριότητές της όσον αφορά τον έλεγχο. Στο πλαίσιο αυτό ο αριθμός των συμβάσεων που ελέγχθηκαν αυξήθηκε από 50 περίπου το 2002 σε σχεδόν 200 το 2003.

Το πρόγραμμα εργασίας της Επιτροπής προβλέπει την έκδοση κατά το 2004 των εκθέσεων ενδιάμεσης αξιολόγησης για τα δύο προγράμματα Socrates II και Νεολαία για την Ευρώπη (2000-2006).

35. Η Επιτροπή θα πρέπει να στοχεύσει στην ομοιογενή εφαρμογή του προγράμματος ΔΕΔ-Μ, εφαρμόζοντας τις ίδιες διατάξεις για όλους τους δικαιούχους, στο σύνολο των κρατών μελών. Θα πρέπει να ενισχυθεί το νομικό πλαίσιο του προγράμματος ΔΕΔ-Μ, προκειμένου να βελτιωθεί η προστασία των κοινοτικών οικονομικών συμφερόντων. Στις περιπτώσεις όπου δεν συνάπτονται συμβάσεις με τους τελικούς δικαιούχους, τα κράτη μέλη θα μπορούσαν να εφαρμόζουν σύστημα επιστολών προσφοράς βάσει πλαισίου καθορισμένου από την Επιτροπή. Οι εν λόγω επιστολές προσφοράς, για τις οποίες απαιτείται γραπτή αποδοχή από το δικαιούχο, θα πρέπει να καθορίζουν τους όρους και τις προϋποθέσεις της επιχορήγησης, ευαισθητοποιώντας κατ' αυτόν τον τρόπο περαιτέρω τους δικαιούχους ως προς τις ειδικές απαιτήσεις που πρέπει να τηρηθούν κατά την εφαρμογή της δράσης. (Σημείo 4.31.

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Από το 2002 η Επιτροπή κοινοποιεί την απόφασή της άμεσα στο κράτος μέλος και στον δικαιούχο. Προκειμένου η εκτέλεση του προγράμματος να χαρακτηρίζεται από ομοιογένεια, με τις αποφάσεις του 2003 συγκεντρώνονται σε ένα μόνο ενιαίο έγγραφο «ο ρόλος και οι ευθύνες των κρατών μελών και των τελικών δικαιούχων» (παράρτημα Ι όσον αφορά το τεχνικό μέρος και παράρτημα ΙΙ για τις λεπτομέρειες εκτέλεσης). Στο πλαίσιο της ενίσχυση του ρόλου των κρατών μελών και προκειμένου να αποφευχθεί ο κίνδυνος κατακερματισμού των αρμοδιοτήτων μέσω διαφόρων επιμέρους συμφωνιών, δεν θα πρέπει να κρίνεται απαραίτητη η σύναψη χωριστών συμβάσεων (στις οποίες δεν συμμετέχουν τα κράτη μέλη) ή η αποστολή επιστολών προσφοράς.

Στην κοινοποίηση των αποφάσεων στα κράτη μέλη και στους τελικούς δικαιούχους προσδιορίζονται οι αντίστοιχες υποχρεώσεις και τα δικαιώματά τους. Στο συμβασιακό αυτό νομικό πλαίσιο, η νέα απόφαση 2003 της Επιτροπής ορίζει ότι κάθε ουσιαστική τροποποίηση, περιορισμός, αναστολή ή ακύρωση της απόφασης της Επιτροπής πρέπει να κοινοποιείται στους τελικούς δικαιούχους και στα κράτη μέλη πριν την πραγματοποίησή της. Έχει εκπονηθεί εγχειρίδιο το οποίο θα συμβάλλει στην αποσαφήνιση του νομικού πλαισίου του προγράμματος ΔΕΔ-Μ καθώς και των υποχρεώσεων των κρατών μελών και των τελικών δικαιούχων.

36. Η ΓΔ TREN θα πρέπει να εφαρμόζει με αυστηρότητα τα κριτήρια επιλεξιμότητας για τις προτάσεις (ιδίως όσον αφορά τις ημερομηνίες παραλαβής). επίσης, θα πρέπει να ενισχύσει τη διαδικασία αξιολόγησης διευρύνοντας τη χρήση εξωτερικών εμπειρογνωμόνων, καθώς και να τεκμηριώνει κατάλληλα το σύνολο των διενεργούμενων ελέγχων. (Σημείo 4.35)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Η ενσωμάτωση των επιμέρους διαδικασιών ΔΕΔ-Μ στο επίσημο εγχειρίδιο διαδικασιών, αποσαφήνισε τις απαιτήσεις σχετικά με την τεκμηρίωση της αξιολόγησης και τη διαδικασία λήψεως αποφάσεων.

Από το 2003 η Επιτροπή εφαρμόζει διαδικασία πρόσκλησης υποβολής προτάσεων με δεσμευτικές προθεσμίες. Η Επιτροπή εξετάζει το θέμα της χρησιμοποίησης εξωτερικών εμπειρογνωμόνων στο έργο της αξιολόγησης των σχεδίων.

37. Θα πρέπει να πραγματοποιηθεί όσο το δυνατόν συντομότερα η μετανάστευση από τις υπάρχουσες βάσεις δεδομένων στο κεντρικό σύστημα πληροφορικής της ΓΔ TREN, λαμβάνοντας υπόψη τις ειδικές απαιτήσεις του προγράμματος ΔΕΔ-Μ. Εντωμεταξύ, θα πρέπει να αναζητηθούν λύσεις για την αντιμετώπιση του ότι βασικές λειτουργίες όσον αφορά τη διαχείριση των προτάσεων, των συμβάσεων και/ή των σχεδίων επί του παρόντος απουσιάζουν ή είναι ελλιπείς στα υπάρχοντα συστήματα πληροφορικής. (Σημείo 4.36)

Απάντηση της Επιτροπής:

Η σύσταση τέθηκε σε εφαρμογή.

Έχει ολοκληρωθεί η ενσωμάτωση του ΔΕΔ-Μ στο κεντρικό σύστημα διαχείρισης σχεδίων της ΓΔ TREN-Τ.

38. Προκειμένου να συμμορφωθεί προς τους κανόνες εσωτερικού ελέγχου της Επιτροπής, η ΓΔ TREN καλείται επίσης να εφαρμόσει τις διαδικασίες που ενέκρινε ο γενικός διευθυντής της, τροποποιώντας τις εάν είναι αναγκαίο προκειμένου να συμφωνούν με τις ισχύουσες διαδικασίες διαχείρισης του προγράμματος ΔΕΔ-Μ. Επίσης, οι επιχειρησιακές διαδικασίες θα πρέπει να ενημερώνονται κανονικά. (Σημείo 4.34)

Απάντηση της Επιτροπής:

Η σύσταση τέθηκε σε εφαρμογή.

Οι ειδικές διαδικασίες για το ΔΕΔ-Μ έχουν ενσωματωθεί στο εγχειρίδιο διαδικασιών και εφαρμόστηκαν το 2003. Πραγματοποιούνται τακτικές ενημερώσεις.

39. Προκειμένου να περιοριστεί ο κίνδυνος να δηλώνουν οι τελικοί δικαιούχοι, εκ προθέσεως ή όχι, μη επιλέξιμες δαπάνες και να καταστεί δυνατή μια αυστηρότερη και αποτελεσματικότερη δημοσιονομική διαχείριση των έμμεσων δράσεων ΕΤΑΕ από τις υπηρεσίες της Επιτροπής, συνιστάται να απλουστευθεί εκ βάθρων το σύστημα επιστροφής των δαπανών στο προσεχές έκτο πρόγραμμα πλαίσιο (2002 - 2006). Το αποτελούμενο από τρία κύρια είδη δαπανών σύστημα (ΠΔ, ΠΚ και ΠΠ) πρέπει να αντικατασταθεί από ενιαίο σύστημα και οι δέκα κατηγορίες δαπανών πρέπει να περιοριστούν σε τρεις (π.χ. προσωπικό, δαπάνες συντονισμού και ειδικές δαπάνες) με πολύ ευρύτερη χρησιμοποίηση των κατ' αποκοπήν συντελεστών. (Σημείο 4.47)

Απάντηση της Επιτροπής:

Η σύσταση τέθηκε σε εφαρμογή.

Η δράση έχει περατωθεί. Δεδομένου ότι η πρόταση του Ελεγκτικού Συνεδρίου δεν εγκρίθηκε από το Συμβούλιο και το Ευρωπαϊκό Κοινοβούλιο, η σύσταση δεν λήφθηκε υπόψη. Αντίθετα, στο υπόδειγμα σύμβασης του έκτου προγράμματος πλαισίου έχουν περιληφθεί πολλές άλλες απλοποιήσεις περιλαμβανομένης της εξάλειψης κατηγοριών δαπανών, της χρησιμοποίησης των λογιστικών συστημάτων των συμμετεχόντων, της πιστοποίησης των δαπανών από εξωτερικούς ελεγκτές, της απλούστευσης και της συνοχής στα υποδείγματα δαπανών και στην εφαρμογή τους.

Εξωτερικές δράσεις

40. Οι εξελίξεις (η σωρευμένη αξία των ΑΥΠΕ που χρονολογούνται από πενταετίας και πλέον αυξήθηκε από 933,9 εκατομμύρια ευρώ στο τέλος του 1998 σε 1 589,6 εκατομμύρια ευρώ στο τέλος του 2001) αυτές τονίζουν την ανάγκη διαρκούς παρακολούθησης των ΑΥΠΕ για τη συγκράτησή τους. Είναι σημαντικό η Επιτροπή να προσποριστεί τα μέσα προκειμένου να έχει στη διάθεσή της αξιόπιστα και πλήρη λογιστικά πληροφοριακά στοιχεία και στοιχεία διαχείρισης, προκειμένου να διευκολύνονται οι πράξεις διαχείρισης που πρέπει να εκτελούνται σχετικά με τις χρηματοδοτούμενες δράσεις. Οι πληροφορίες αυτές θα πρέπει να καθιστούν δυνατή την πραγματοποίηση εμπεριστατωμένων αναλύσεων σχετικά με την εξέλιξη των ΑΥΠΕ και τη φύση των πραγματοποιούμενων πληρωμών (προπληρωμές ή άλλου είδους) προκειμένου να παραβάλλεται ο ρυθμός εκταμίευσης των ενισχύσεων με την κατάσταση της εκτέλεσής τους επιτόπου. (Σημείo 5.10)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Κατά τα έτη 2002 και 2003 η AIDCO συνέχισε τη συστηματική εξέταση των παλαιών και αδρανών αναλήψεων υποχρεώσεων προσθέτοντας κάθε χρόνο ένα νέο οικονομικό έτος στη διαδικασία εξέτασης (το τελευταίο ήταν το οικονομικό έτος 1997 το οποίο προστέθηκε στη διαδικασίας εξέτασης το 2003). Το σύστημα παρακολούθησης των αποτελεσμάτων της εξέτασης (πίνακες Excel στο ενδοδίκτυο της AIDCO), το οποίο θεσπίστηκε το 2000, διατηρήθηκε σε λειτουργία και οι πίνακες ενημερώνονταν περιοδικά. Το 2003, λήφθηκαν μέτρα για την πλήρη ενσωμάτωση του συστήματος αυτού παρακολούθησης και πληροφόρησης σχετικά με τις παλαιές και αδρανείς αναλήψεις υποχρεώσεων στη βάση δεδομένων CRIS η οποία είναι το γενικό μέσο διαχείρισης της εξωτερικής βοήθειας. Η ενσωμάτωση αυτή θα διευκολύνει μεταξύ άλλων την κοινοποίηση πληροφοριών για τις παλαιές και τις αδρανείς αναλήψεις υποχρεώσεων από τις αντιπροσωπείες. Έχει ξεκινήσει ο προγραμματισμός και οι απαραίτητες αναλήψεις και το νέο μέσο δοκιμάζεται επί του παρόντος προκειμένου να τεθεί σε λειτουργία κατά το πρώτο εξάμηνο του 2004.

Με την πλήρη αξιοποίηση του συστήματος CRIS από τις αρχές του 2003 αποκτήθηκε ενιαία βάση δεδομένων για την καταχώρηση δημοσιονομικών και συμβασιακών πληροφοριών για τα σχέδια και κατέστη δυνατή η έναρξη το 2003 μιας πιο στοχοθετημένης διαδικασίας εσωτερικής εξέτασης. Η τελευταία επικεντρώθηκε ιδίως στις αναλήψεις υποχρεώσεων που παρουσίασαν αρνητικά αποτελέσματα (ακόμα και αν δεν είχαν χαρακτηριστεί επίσημα ούτε αδρανείς ούτε παλαιές), με χαμηλά ποσά προβλεπόμενα από τις συμβάσεις ή/και βραδύ ρυθμό εκταμίευσης ή/και χαμηλό ποσοστό εκταμίευσης. Οι αναλήψεις υποχρεώσεων που επισημάνθηκαν εξετάστηκαν στο υψηλότερο επίπεδο της ιεραρχίας και αποφασίστηκαν διορθωτικά μέτρα που περιλαμβάνουν την επιτάχυνση των μέτρων, τον περιορισμό των δραστηριοτήτων ή το κλείσιμο προγραμμάτων..

Όσον αφορά την ανάλυση με βάση τη φύση των πληρωμών που πραγματοποιήθηκαν, η συμμόρφωση του λογιστικού συστήματος με τις νέες διατάξεις του άρθρου 81 του νέου ΔΚ που ισχύει από το 2003 θα επιτρέψει στο μέλλον να ενσωματώνονται αυτόματα και συστηματικά τα κριτήρια που αφορούν τις μη εκκαθαρισθείσες προχρηματοδοτήσεις ως κριτήρια κινδύνου.

Όσον αφορά την παρακολούθηση της προόδου της επιτόπιας εφαρμογής, το σύστημα CRIS διαθέτει ήδη υπομονάδα που επιτρέπει την τακτική παρακολούθηση των σχεδίων. Η υπομονάδα αυτή θα επεκταθεί το 2004 προκειμένου να καλύψει επίσης τομεακά προγράμματα και ενέργειες στήριξης του προϋπολογισμού. Επιπλέον, η Επιτροπή θα θεσπίσει το 2004 νέα υπομονάδα για τη διαχείριση των φακέλων των σχεδίων και για τις προβλέψεις και το δημοσιονομικό προγραμματισμό. Η υπομονάδα αυτή θα επιτρέψει την καταχώρηση των κύριων στοιχείων και την πραγματοποίηση σύγκρισης μεταξύ των προβλέψεων και της πραγματικής εφαρμογής.

41. Η Επιτροπή θα πρέπει να αντιμετωπίσει ταχέως αυτό το θέμα, προκειμένου να εξασφαλίσει τον καθορισμό συστηματικών προγραμμάτων ελέγχου, συμπεριλαμβανομένης της σαφούς πρόβλεψης των αναγκαίων αρμοδιοτήτων εντός της Επιτροπής, προκειμένου τα πορίσματα των εκθέσεων ελέγχου να συνοδεύονται από αποτελέσματα. (Σημείo 5.21)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Τον Δεκέμβριο του 2002 η EuropeAid εξέδωσε για το οικονομικό έτος 2003 πρόγραμμα ελέγχου που αφορά τους ελέγχους που πραγματοποιήθηκαν υπό την άμεση επίβλεψη της έδρας και των αντιπροσωπειών. Το εν λόγω πρόγραμμα ελέγχου αποτέλεσε το αντικείμενο αυστηρής παρακολούθησης καθόλη τη διάρκεια της εκτέλεσής του. Τον Δεκέμβριο του 2003 εκδόθηκε το δεύτερο πρόγραμμα για το οικονομικό έτος 2004 με βάση την αξιολόγηση των κινδύνων.

Διευκρινίζεται σαφώς ότι την ευθύνη για την παρακολούθηση των εκθέσεων ελέγχου φέρουν οι κύριοι και οι δευτερεύοντες διατάκτες.

Με τη θέση σε εφαρμογή της μεταρρύθμισης, η ΓΔ RELEX εκπονεί συστηματικά ετήσιο πρόγραμμα εσωτερικού ελέγχου, ένα πρόγραμμα που καλύπτει μεταξύ άλλων τον έλεγχο της υπηρεσίας εξωτερικών σχέσεων που ενοποιήθηκε το πρώτο εξάμηνο του 2002. Στο πλαίσιο της παρακολούθησης της διοικητικής μεταρρύθμισης και ιδίως του υποδείγματος εσωτερικού ελέγχου αριθ. 21, όλες οι εκθέσεις ελέγχου καταχωρούνται και αποτελούν το αντικείμενο κατάλληλης παρακολούθησης όσον αφορά τις παρατηρήσεις και τις συστάσεις στο πλαίσιο των σχεδίων δράσης.

42. Το Συνέδριο συνιστά τα εξής:

- Η Επιτροπή πρέπει να προβεί σε περαιτέρω ενέργειες, προκειμένου να εξασφαλίσει ότι οι οργανισμοί που είναι υπεύθυνοι για το χειρισμό των κεφαλαίων της ΕΕ θα ενισχύσουν τα συστήματα εσωτερικού ελέγχου που εφαρμόζουν, ιδίως για να εξακριβώνεται η επάρκεια των δικαιολογητικών και των διαδικασιών των διαγωνισμών. Η Επιτροπή πρέπει να καθορίσει ακριβέστερα τα ελάχιστα πρότυπα που απαιτούνται.

- Η Επιτροπή πρέπει να λάβει τα αναγκαία μέτρα προκειμένου να εξασφαλίσει τη διενέργεια επαρκών εξετάσεων και ελέγχων, από τις υπηρεσίες της ή για λογαριασμό της, προκειμένου να της δίδεται η δυνατότητα να κρίνει κατά πόσο οι εφαρμοζόμενες διαδικασίες εσωτερικού ελέγχου από τους αρμόδιους για την εκτέλεση των δράσεων εταίρους, είναι επαρκείς και, αν είναι αναγκαίο, να προβαίνει σε επανορθωτικές ενέργειες. (Σημείo 5.50)

Απάντηση της Επιτροπής:

Η σύσταση τέθηκε σε εφαρμογής.

Στον τομέα της ανθρωπιστικής βοήθειας, οι οργανώσεις που διαχειρίζονται τα κονδύλια της ΕΕ, έχουν υπογράψει σύμβαση πλαίσιο εταιρικής σχέσης μετά από διαβουλεύσεις με όλους τους ενδιαφερόμενους φορείς. Η σύμβαση αυτή καθορίζει τους ελάχιστους κανόνες που πρέπει να τηρούν οι εν λόγω οργανώσεις, ιδίως όσον αφορά τα δικαιολογητικά και τις διαδικασίες σύναψης συμβάσεων. Στο πλαίσιο της μεταρρύθμισης και σύμφωνα με το νέο δημοσιονομικό κανονισμό και τις νέες λεπτομέρειες εφαρμογής, εφαρμόζεται επί του παρόντος μια νέα συμφωνία πλαίσιο εταιρικής σχέσης που εγκρίθηκε το 2003. Όσον αφορά τη σύναψη συμβάσεων, το νέο πλαίσιο εταιρικής σχέσης και ειδικότερα το παράρτημα V που εγκρίθηκε από το σώμα των Επιτρόπων στις 28 Οκτωβρίου 2003, βάσει του άρθρου 238 παράγραφος 2 των κανόνων εφαρμογής του δημοσιονομικού κανονισμού, ενισχύει την υποχρέωση των ανθρωπιστικών οργανώσεων να θεσπίζουν κοινές διαδικασίες για την σύναψη συμβάσεων και κατευθυντήριες γραμμές για τα έγγραφα πρόσκλησης υποβολής προσφορών. Η διαδικασία αυτή είναι σύμφωνη με τις βέλτιστες διεθνείς πρακτικές. Η Επιτροπή επιφυλάσσεται να ασκήσει το δικαίωμά της σχετικά με τον έλεγχο στα έγγραφα και επιτοπίως προκειμένου να επαληθεύσει το συμβιβάσιμο των διαδικασιών των ανθρωπιστικών οργανώσεων όσον αφορά τη σύναψη των συμβάσεων καθώς και την εφαρμογή τους (Σημείο 1.3.4, του παραρτήματος V της σύμβασης πλαίσιο εταιρικής σχέσης).

Το Echo διενεργεί μεγάλο αριθμό επιθεωρήσεων και ελέγχων τόσο στο επίπεδο της αξιολόγησης κάθε ενέργειας από τους τεχνικούς βοηθούς του όσο και σε αυτό της αξιολόγησης από την επιχειρησιακή και οικονομική μονάδα και τον δευτερεύοντα διατάκτη καθώς και κατά το στάδιο της εκκαθάρισης από την οικονομική μονάδα. Οι υπάλληλοι του ECHO πραγματοποίησαν και διαχειρίστηκαν μεγάλο αριθμό ελέγχων κατά τα τελευταία έτη. Τον Ιούνιο του 2002 μετά από μεγάλη πρόσκληση υποβολής προσφορών, το ECHO ανέθεσε τη διενέργεια των ελέγχων σε εξωτερική υπηρεσία γεγονός που συνέβαλε στην ουσιαστική αύξηση των ελέγχων που διενεργήθηκαν το 2002 και 2003. Έτσι, το 2003 διενεργήθηκαν 96 έλεγχοι στην έδρα των εταίρων του ECHO, ενώ 44 άλλοι έλεγχοι βρίσκονταν στο στάδιο της περάτωσης τους και 16 επιτόποιοι έλεγχοι είχαν ολοκληρωθεί και 13 άλλοι συνεχίζονταν. Οι έλεγχοι αυτοί καλύπτουν τις επαληθεύσεις των εσωτερικών ελέγχων και συστημάτων που έχουν θεσπιστεί από τους εταίρους του ECHO και αποδεικνύουν το βάσιμο των εγγράφων που δικαιολογούν τις δαπάνες που ζητούνται από το ECHO. Με τον τρόπο αυτό κ προβλέπεται να υποβάλλεται σε έλεγχο κάθε δύο έτη. Επιπλέον, τριπλασιάστηκαν οι ανθρώπινοι πόροι που ασχολούνται με τον έλεγχο.

43. Παρά το γεγονός ότι το σύστημα παρακολούθησης μπορεί τώρα να εντοπίζει τις αδυναμίες των σχεδίων, απαιτείται να πραγματοποιηθούν και άλλες εργασίες, προκειμένου να μπορεί να αναλύει τις αιτίες στις οποίες αυτές βασίζονται. Εξάλλου, η Επιτροπή θα πρέπει να προβαίνει σε τακτική αξιολόγηση της ποιότητας, της απόδοσης και της μεθοδολογίας του συστήματος παρακολούθησης. (Σημείo 5.77)

Απάντηση της Επιτροπής:

Η σύσταση τέθηκε σε εφαρμογή.

1. Το σύστημα παρακολούθησης βάσει αποτελεσμάτων (ROM) παρέχει σε πραγματικό χρόνο και με ανεξάρτητο τρόπο μια επισκόπηση της προόδου που έχει σημειωθεί στα σχέδια και της ενδεχόμενης επιτυχίας τους. Οι βαθύτερες αιτίες της επιτυχίας ή της αποτυχίας αναλύονται εις βάθος μέσω αξιολογήσεων. Τα δύο μέσα (αξιολόγηση και παρακολούθηση) διαφέρουν αλλά συμπληρώνονται και ενισχύονται αμοιβαία.

2. Η Επιτροπή θέσπισε καθήκοντα συντονισμού τα οποία περιλαμβάνουν τον έλεγχο ποιότητας και την επεξεργασία της μεθοδολογίας. Οι εργασίες για την αξιολόγηση της χρησιμότητας του συστήματος (ερωτηματολόγια προς τους χρήστες) ξεκίνησαν όπως προβλεπόταν.

44. H προστιθέμενη αξία των παρεμβάσεων της Ευρωπαϊκής Ένωσης, σε σχέση με εκείνες της Παγκόσμιας Τράπεζας και του Διεθνούς Νομισματικού Ταμείου, πρέπει να προσδιορίζεται σαφέστερα.

πρέπει να εξεταστεί με ποιο τρόπο θα δημιουργηθεί μια πιο εναρμονισμένη προσέγγιση μεταξύ των ΜΧΣ και ΔΔΠ, έτσι ώστε οι χώρες που βρίσκονται σε παρόμοιες καταστάσεις να αντιμετωπίζονται με παρόμοιο τρόπο.

- οι διαδικασίες λήψης των αποφάσεων της Επιτροπής για τις διάφορες φάσεις της διαχείρισης της μακροοικονομικής συνδρομής πρέπει να καταστούν περισσότερο διαφανείς και, ιδίως, η Επιτροπή πρέπει να τεκμηριώνει την αιτιολόγηση που παρέχει για την παρέκκλιση από ορισμένους όρους.

- η παρακολούθηση από την Επιτροπή της ποιότητας της δημοσιονομικής διαχείρισης που ασκείται στις δικαιούχους χώρες πρέπει να βελτιωθεί αισθητά και να εμπλέκονται σε αυτή όλες οι σχετικές γενικές διευθύνσεις.

- πρέπει να δοθεί μεγαλύτερη προτεραιότητα στην πραγματοποίηση αξιολογήσεων. (Σημείo 5.85)

Απάντηση της Επιτροπής:

Η σύσταση τέθηκε σε εφαρμογή.

- Καταβάλλεται συστηματική προσπάθεια ώστε να εξασφαλιστεί η συμπληρωματικότητα με τα προγράμματα των BWI. στο πλαίσιο αυτό οργανώνονται τακτικές διαβουλεύσεις των BWI από την ECFIN και την AIDCO.

- η ΓΔ ECFIN εφαρμόζει συστηματική εκ των προτέρων αξιολόγηση για κάθε επιχείρηση ΜΧΣ προκειμένου να εκτιμήσει τις υπολειμματικές οικονομικές ανάγκες των δικαιούχων χωρών. Επί του παρόντος πτυχές της συμπληρωματικότητας με τα προγράμματα των BWI περιλαμβάνεται συστηματικά στην εν λόγω εκ των προτέρων ανάλυση.

- Εντός των ορίων που τίθενται ως αποτέλεσμα του ιδιαίτερου χαρακτήρα ορισμένων μέσων και των διαφόρων νομικών βάσεων, η Επιτροπή συμφωνεί ότι πρέπει να δημιουργηθεί μια πιο εναρμονισμένη προσέγγιση μεταξύ των ΜΧΣ και ΔΔΠ. Για το σκοπό αυτό, προετοιμάζεται εγχειρίδιο το οποίο θα ορίζει τις μεθοδολογικές κατευθύνσεις σε σχέση με τις εναρμονισμένες κατευθυντήριες αρχές για τη χρηματοδοτική συνδρομή προς τρίτες χώρες.

- Οι δυνατότητες βελτίωσης της συνεργασίας μεταξύ των άμεσα ενδιαφερομένων ΓΔ εξετάζονται επί του παρόντος στο πλαίσιο μιας ad hoc διϋπηρεσιακής ομάδας.

- Η Επιτροπή διασφαλίζει σήμερα, σε όλες τις περιπτώσεις, ότι οι λόγοι της έγκρισης παρεκκλίσεων είναι επαρκώς τεκμηριωμένοι. (εκθέσεις αποστολής στις δικαιούχες χώρες, ανάλυση των όρων που περιλαμβάνονται στο μνημόνιο συμφωνίας, αποτελέσματα της διαβούλευσης με την ΟΔΕ).

- Ένα πρώτο σχέδιο του οδηγού για τη μακροοικονομική χρηματοδοτική συνδρομή (ΜΧΣ) που περιλαμβάνει περιγραφή του δημοσιονομικού κυκλώματος της ΓΔ ECFIN και άλλων υπηρεσιών της Επιτροπής έχει εκπονηθεί ενώ ο οδηγός θα λάβει την οριστική του μορφή προσεχώς.

- Τον Δεκέμβριο του 2003 συνήφθη με την Deloitte τετραετής σύμβαση-πλαίσιο σχετικά με την παροχή βοήθειας για την διενέργεια των επιχειρησιακών αξιολογήσεων που αποβλέπουν στην επαλήθευση της ποιότητας των ελέγχων και των δημοσιονομικών διαδικασιών που αφορούν τις ΜΧΣ στις δικαιούχες χώρες. Οι επιχειρησιακές αποστολές θα ξεκινήσουν προσεχώς.

- Τα διορθωτικά μέτρα των αδυναμιών που επισημαίνονται κατά τις εν λόγω επιχειρησιακές αξιολογήσεις θα μπορούσαν να περιληφθούν ως όροι ή στοιχεία παρακολούθησης στα διάφορα μνημόνια συμφωνίας.

- Τα αποτελέσματα των επιχειρησιακών αξιολογήσεων θα κοινοποιηθούν επίσης στη RELEX και στην AIDCO.

- Διατάξεις για την πρόληψη της απάτης περιλαμβάνονται σήμερα σε κάθε πρόταση της Επιτροπής για απόφαση του Συμβουλίου.

- Κάθε μνημόνιο συμφωνίας για ΜΧΣ περιλαμβάνει σήμερα ρήτρα ελέγχου και είσπραξης.

- Τα αποτελέσματα των εν λόγω ενεργειών θα συζητηθούν επίσης σε εύθετο χρόνο με τα BWI στο πλαίσιο προγραμμάτων για την αντιμετώπιση αδυναμιών στη δημοσιονομική διαχείριση στις δικαιούχες χώρες.

- H μεγαλύτερη προσοχή στις αξιολογήσεις αποτελεί ήδη μέρος της γενικής μεταρρύθμισης. Οι αξιολογήσεις επιλεγμένων προγραμμάτων MΧΣ έχουν προγραμματιστεί να ξεκινήσουν από το 2003 και μετά, ενώ όλες οι ΔΔΠ που έχουν εγκριθεί από το 2000 και εφεξής περιλαμβάνουν δημοσιονομική διάταξη που προβλέπει ανεξάρτητη τελική αξιολόγηση.(Σημείο 5.85)

- Μετά από πρόσκληση υποβολής προσφορών που εκδόθηκε το 2003, θα ξεκινήσει εκ των υστέρων αξιολόγηση της ΧΜΣ για την Αρμενία κατά το πρώτο τρίμηνο του 2004 με τη συνδρομή ειδικευμένης εταιρείας.

- Κατά το 2004 θα εκδοθούν προσκλήσεις υποβολής προσφορών για την επιλογή συμβούλου που θα διενεργήσει εκ των υστέρων αξιολογήσεις για άλλα προγράμματα ΜΧΣ στο πλαίσιο τριετούς σύμβασης-πλαισίου.

- Οι τελικές εκθέσεις των εν λόγω αξιολογήσεων θα κοινοποιηθούν και στις ΓΔ RELEX και AIDCO.

45. Πρέπει να δοθεί στις αντιπροσωπείες επαρκής χρόνος για να διατυπώνουν τη γνώμη τους σχετικά με τις προτάσεις που υποβάλλουν οι ΜΚΟ. Επίσης, η Επιτροπή πρέπει να εξετάσει την εφαρμογή εναλλακτικών διαδικασιών για τη συντόμευση του χρονικού διαστήματος μεταξύ της υποβολής των προτάσεων από τις ΜΚΟ και της υπογραφής των συμβάσεων. (Σημείo 5.78)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Η Επιτροπή εκφράζει την ικανοποίησή της για τα σχόλια του Συνεδρίου σχετικά με τις δράσεις που αναλήφθηκαν. Οι αντιπροσωπείες θα συμμετέχουν στη διαδικασία διαβουλεύσεων και θα τους. παρασχεθεί αρκετός χρόνος για να υποβάλλουν τις παρατηρήσεις τους (παράγραφος 5.78).

46. Η Επιτροπή πρέπει να εξετάσει την ανάθεση στις αντιπροσωπείες μεγαλύτερου μέρους των εργασιών αξιολόγησης, βάσει σαφών οδηγιών και καθοδήγησης από τις κεντρικές υπηρεσίες, εργασίες που θα υπόκεινται σε μεταγενέστερη παρακολούθηση. (Σημείo 5.75)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Οι ισχύουσες διαδικασίες προϋποθέτουν την ενεργό συμμετοχή των αντιπροσωπειών στην αξιολόγηση των προτάσεων και η Επιτροπή θα εξασφαλίσει ότι οι προτάσεις παραλαμβάνονται σε εύθετο χρόνο ώστε να είναι δυνατή η αξιολόγησή τους.

47. Πρέπει να αναπτυχθεί ένα σύστημα πληροφόρησης και διαχείρισης, που να περιέχει στοιχεία σχετικά με τους εμπειρογνώμονες και τους εργολήπτες. (Σημείo 5.67)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή.

Τα στοιχεία που αφορούν τους αντισυμβαλλόμενους και τους εμπειρογνώμονες έχουν ήδη καταχωρηθεί σε ειδικό φάκελο του συστήματος CRIS με τίτλο «Opιrateurs». Η AIDCO προτίθεται να συνεχίσει να καταχωρεί τους αντισυμβαλλόμενους και τους εμπειρογνώμονες στο φάκελο αυτό διότι οι πληροφορίες που αφορούν τις επιχειρήσεις ή τα άτομα είναι συχνά απαραίτητες ακόμη και αν δεν υπογράφεται σύμβαση (π.χ επιχειρήσεις που υποβάλλουν την υποψηφιότητά τους στο πλαίσιο πρόσκλησης υποβολής προσφορών). Προκειμένου να συμβιβάζεται συμβατό με τον εκσυγχρονισμό του λογιστικού συστήματος της Επιτροπής, το τοπικό σύστημα πληροφοριών της EuropeAid (CRIS) θα χρησιμοποιήσει διασύνδεση για τη μεταφορά δεδομένων από το φάκελο «Opιrateurs» στο ICON-DB. Είναι προφανές ότι η EuropeAid σκοπεύει να προσαρμόσει τα τοπικά της συστήματα στις απαιτήσεις του σχεδίου ABAC.

Διεύρυνση

48. Όταν η Επιτροπή παρακολουθεί τη συμφωνία με τους όρους της αποκεντρωμένης διαχείρισης, θα πρέπει να εξακριβώνει την επαρκή κάλυψη των ατελειών που επισήμανε το Συνέδριο. Η Επιτροπή θα έπρεπε επίσης να εξετάζει αν τα στοιχεία που αναφέρονται μέσα στις δικές της εκθέσεις ελέγχου έχουν διορθωθεί. (Σημείo 6.31)

Απάντηση της Επιτροπής:

Η Επιτροπή θέτει σε εφαρμογή τη σύσταση αυτή

Μετά τη δημοσίευση της ετήσιας έκθεσης 2001 του Συνεδρίου, η Επιτροπή άσκησε πίεση στις υποψήφιες χώρες προκειμένου να ληφθούν υπόψη οι συστάσεις που διατυπώθηκαν από το Συνέδριο. Εξάλλου, τον Σεπτέμβριο του 2003 ξεκίνησε πρόγραμμα συστηματικού ελέγχου της συμμόρφωσης. Το πρόγραμμα αυτό περιλαμβάνει τόσο τις συστάσεις του Συνεδρίου όσο και εκείνες που είχαν διατυπωθεί προηγούμενα από την Επιτροπή.

Η Επιτροπή απάντησε επίσης στις ελλείψεις που επισημάνθηκαν από το Συνέδριο με μια σειρά ενεργειών που αποσκοπούν στη διευκόλυνση της εκτέλεσης των προγραμμάτων και στην παροχή κατευθυντηρίων γραμμών και συνδρομής στο προσωπικό στις υποψήφιες χώρες (π.χ. την τροποποίηση του κανονισμού 2759/99 της Επιτροπής όσον αφορά το εύρος του μέτρου κατάρτισης, την παροχή βοήθειας στην προετοιμασία των επιτροπών παρακολούθησης, την πρόσκληση για υποβολή κάθε πρότασης που θα μπορούσε να διευκολύνει την εκτέλεση του προγράμματος Sapard, την ανταπόκριση στα πολυάριθμα αιτήματα των ενδιαφερομένων για κάποια από τις πτυχές του SAPARD, την παροχή συμβουλών για τη δημοσιονομική